Putera WIlliam ambil tempahan pelanggan di restoran

ENGLAND, 21 April- Pewaris takhta Britain, Putera William membuat kejutan apabila mengambil tempahan telefon daripada seorang pelanggan ketika lawatan diraja di sebuah restoran India di sini, pada Khamis.Semasa lawatan itu, Putera William yang ditemani isteri, Kate Middleton bercakap dengan seorang pelanggan yang membuat panggilan untuk tempahan dua orang.Selepas memeriksa dengan pemilik tentang lokasi restoran, Putera William kemudian mengadakan perbincangan dengan pelanggan berkenaan.

(Aksi Putera William dan Kate Middleton ketika menerima panggilan telefon daripadapelanggan yang ingin menempah meja di restoran berkenaan / Foto REUTERS)

Pelanggan tersebut bertanyakan tentang bila meja kosong dan jika mereka boleh datang ke restoran menaiki kereta api."Tempahan atas nama siapa?Jumpa pukul 2.30 petang nanti," kata Putera William mengakhiri perbualan sambil ketawa.-REUTERS


Penduduk teruja saksikan fenomena gerhana matahari hibrid

BIAK, 21 April- Orang ramai di Papua, Indonesia berkumpul untuk melihat gerhana matahari hibrid yang jarang-jarang berlaku pada Khamis.Gerhana penuh hanya dapat dilihat di timur Indonesia, beberapa bahagian Australia dan Timor Leste. Manakala gerhana separa boleh dilihat di ketiga-tiga negara tersebut dan sebahagian Asia Tenggara.Di Jayapura, ibu kota wilayah Papua, bulan melintasi matahari pada pukul 12.20 tengah hari waktu tempatan, menyebabkan keadaan menjadi gelap dan suhu menurun.

(Orang ramai membawa kelengkapan masing-masing untuk menyaksikan fenomena gerhana matahari hibrid / Foto REUTERS)

Kali terakhir gerhana hibrid berlaku ialah pada tahun 2013.Ketika fenomena itu berlaku, gerhana penuh terjadi apabila bulan menutupi matahari sepenuhnya.Gerhana anulus juga boleh terjadi apabila bulan berada di tengah-tengah matahari dan hanya meninggalkan kesan cahaya di sekelilingnya yang kelihatan seperti cincin.-REUTERS


Saintis Filipina cipta padi tahan cuaca ekstrem

BULACAN, 21 April- Saintis di Filipina menghasilkan padi yang mempunyai kerintangan terhadap cuaca ekstrem terutama kemarau, banjir dan kenaikan paras laut.Pegawai penyelidik di Institut Penyelidikan Beras Antarabangsa (IRRI) sedang melakukan uji kaji tersebut di sawah padi yang ditenggelami air di negara itu.Mereka berharap tanaman yang dapat menahan cuaca ekstrem akan membantu membendung kesan perubahan iklim terhadap pertanian.Di Los Banos, selatan Manila, petani melakukan percubaan untuk menanam padi yang tahan banjir.Para saintis berkata, ia boleh bertahan di dalam air sehingga dua minggu, lebih lama daripada padi biasa."Dengan perubahan iklim, peningkatan tekanan biotik dan abiotik serta pengurangan jumlah air tersedia, kita memerlukan genetik yang lebih baik untuk padi," kata Shalabh Dixit, saintis kanan dan penternak tumbuhan di IRRI.

(Padi yang mempunyai kerintangan terhadap cuaca dicipta di IRRI bagi mengurangkan impak iklim terhadap pertanian / Foto REUTERS)

Selain padi kalis banjir, pasukan itu turut membangunkan varieti padi tahan kemarau dan garam.Seorang petani, Alex Abortiz berkata, wilayah utara Bulacan sememangnya terkenal dengan cuaca kemarau dan padi yang mempunyai ketahanan iklim pasti akan meningkatkan hasil tuaian.Negara pengeluar beras Asia Tenggara itu biasanya dilanda purata 20 ribut tropika setiap tahun.Menurut Jabatan Pertanian Filipina, nilai kerosakan pertanian akibat banjir pada tahun 2022 mencecah lebih $670,000.Dan lebih $450,000 daripada kerosakan tersebut melibatkan tanaman padi.-REUTERS


WHO lancar hab teknologi vaksin mRNA di Cape Town

CAPE TOWN, 21 April- Pertubuhan Kesihatan Sedunia (WHO) melancarkan hab teknologi vaksin mRNA di Cape Town pada Khamis.Inisiatif itu bagi membantu negara miskin yang bergelut untuk mendapatkan akses ubat yang mampu menyelamatkan nyawa.Pada tahun 2021, WHO memilih firma bioteknologi Afrika Selatan, Afrigen Biologics dan pembuat vaksin tempatan, Biovac untuk projek perintis.Ia memberi peluang kepada negara berpendapatan rendah dan sederhana mendapatkan pengetahuan dan lesen untuk membuat vaksin COVID-19.Presiden Afrika, Cyril Ramaphosa menyifatkannya sebagai suatu langkah bersejarah.Afrigen Biologics telah menggunakan jujukan vaksin COVID-19 mRNA Moderna Inc yang boleh didapati secara terbuka untuk membuat versi suntikannya sendiri iaitu AfriVac 2121 dan sedang meningkatkan pengeluarannya."Data praklinikal sangat positif dan menunjukkan apa yang kami cipta di sini boleh dipercayai dan akan menjadi platform untuk pembuatan vaksin mRNA," kata Petro Terblanche, Ketua Pegawai Eksekutif Afrigen.

(Pegawai penyelidik sedang bertugas di dalam makmal / Foto REUTERS)

Vaksin yang akan diuji ke atas manusia pada awal 2024 itu, merupakan yang pertama dibuat berdasarkan vaksin yang digunakan secara meluas tanpa bantuan dan kelulusan pemaju.Ia juga merupakan vaksin mRNA pertama yang direka, dibangunkan dan dihasilkan pada skala makmal di benua Afrika."Saya berada di Cape Town bersama rakan kongsi kami untuk menyokong model mampan bagi pemindahan teknologi mRNA untuk memberi negara berpendapatan rendah dan sederhana akses saksama kepada vaksin dan produk kesihatan menyelamatkan nyawa," kata Ketua Pengarah WHO, Tedros Adhanom Ghebreyesus dalam satu kenyataan.Lawatan Tedros dan pegawai kanan kesihatan selama lima hari itu merangkumi perbincangan mengenai kemampanan program, teknologi mRNA dan potensi penggunaannya untuk memerangi penyakit lain seperti HIV dan tuberkulosis yang menjejaskan negara miskin secara tidak seimbang.Menurut WHO, 69.7 peratus daripada populasi global telah menerima sekurang-kurangnya satu dos vaksin COVID-19 pada Mac lalu, tetapi angka itu masih berada bawah 30 peratus di negara berpendapatan rendah.-REUTERS


Denmark, Belanda derma kereta kebal Leopard 2 kepada Ukraine

(Kereta kebal Leopard 2 / REUTERS)

COPENHAGEN, 20 April- Denmark mengumumkan pada Khamis bahawa ia dan Belanda telah bersetuju untuk membeli dan menderma 14 kereta kebal Leopard 2 kepada Ukraine, dan lebih banyak senjata berat sedang dihantar ke Kiev.Kereta kebal itu telah lama menjadi item dalam senarai peralatan yang diinginkan tentera Ukraine."Belanda dan Denmark hari ini mengumumkan hasrat untuk bersama-sama memperoleh, membaik pulih dan menderma 14 kereta kebal Leopard 2A4 untuk Ukraine," kata Kementerian Pertahanan Denmark dalam satu kenyataan.Ia berkata kereta kebal itu akan dibekalkan dari awal 2024, dan anggaran kos sebanyak 165 juta euro (AS$180 juta) akan dibahagikan sama rata antara negara-negara itu."Dengan cara ini, kami akan bersama-sama mengambil bahagian dalam 'gabungan Leopard 2', disokong oleh ramai rakan kongsi dan sekutu," kata kenyataan itu.Dalam satu kenyataan berasingan, Menteri Pertahanan Belanda Kajsa Ollongren berkata "keselamatan Ukraine dan Eropah adalah berkait rapat".Bulan lepas, Jerman dan Britain masing-masing menghantar 18 kereta kebal Leopard canggih dan 14 kereta kebal Challenger 2.- AFP

(Kereta kebal Leopard 2 / FOTO HIASAN)


Tiga hari hilang, pendaki India berjaya diselamatkan

(Anurag Maloo, pendaki India yang berjaya diselamatkan selepas tiga hari hilang)

KATHMANDU, 20 April- Seorang pendaki India diselamatkan dari salah satu gunung paling berbahaya di dunia di Nepal, tiga hari selepas dia dilapurkan hilang.Anurag Maloo, 34, dikatakan sedang turun dari kem di Annapurna pada hari Isnin apabila dia jatuh ke dalam celah cerun dalam pada ketinggian sekitar 5,600 meter.Chhang Dawa Sherpa dari Seven Summit Treks memberitahu AFP bahawa Maloo telah jatuh 300 meter ke dalam celah cerun di atas gunung setinggi 8,091 meter (26,545 kaki) dan telah diangkat keluar oleh sepasukan lapan orang."Keadaannya kini kritikal dan telah dihantar ke hospital Pokhara untuk rawatan," tambahnya.Annapurna, gunung kesepuluh tertinggi di dunia, terdedah kepada runtuhan salji, dikenali sebagai antara gunung yang sukar didaki secara teknikal dan mempunyai kadar kematian yang lebih tinggi daripada Everest.Pada Isnin, pendaki terkenal Ireland Utara Noel Hanna, 56, meninggal dunia di Kem 4 selepas berjaya mendaki puncak.Sehari kemudian, pendaki India Baljeet Kaur, 28, dan rakan senegara Arjun Vajpai, 30, kedua-duanya diselamatkan selepas pencarian selama berjam-jam.Nepal mempunyai lapan daripada 10 puncak tertinggi di dunia dan menjadi tarikan ratusan pengembara setiap musim pendakian musim bunga, apabila suhu panas dan angin biasanya tenang.Kerajaan telah mengeluarkan lebih 700 permit pendakian untuk pelbagai gunung Himalaya musim ini, termasuk 319 untuk Everest.-AFP


Lebih 205 juta pengundi layak mengundi pada pilihan raya 2024, di Indonesia

JAKARTA, 20 April - Lebih 205 juta rakyat Indonesia yang tinggal di dalam dan luar negara layak mengundi dalam pilihan raya umum yang dijadualkan pada 14 Feb 2024, menurut Suruhanjaya Pilihan Raya Umum (KPU).Bercakap pada mesyuarat pleno KPU pada Selasa, Pengerusi KPU Hasyim Asy berkata daripada jumlah itu, lebih 102.8 juta merupakan pengundi lelaki dan 103 juta lagi adalah wanita, lapor Agensi Berita Vietnam (VNA).Senarai ini berdasarkan laporan yang diterima daripada 38 wilayah/bandar di negara ini dan beberapa pusat mengundi di luar negara. Indonesia dijangka menyediakan 823,287 pusat mengundi di dalam dan luar negara.

Data KPU menunjukkan sekitar 192.8 juta pengundi yang layak mengundi pada pilihan raya 2019.KPU juga mengumumkan sebanyak 17 parti dijangka bertanding pada pilihan raya 2024, berbanding 14 pada 2019, lapor VNA.Tiga ahli politik yang menjadi pilihan utama berdasarkan tinjauan umum ialah Menteri Pertahanan Prabowo Subianto, Gabenor Jawa Tengah Ganjar Pranowo dan bekas gabenor Jakarta Anies Baswedan. - BERNAMA


Ikea bakal buka gedung baharu di AS dengan pelaburan besar

STOCKHOLM, 20 April- Gergasi perabot Sweden, Ikea mengumumkan rancangannya untuk membelanjakan lebih dua bilion euro (AS$2.2 bilion) bagi mengembangkan operasinya di Amerika Syarikat, pelaburan terbesarnya dalam hampir empat dekad di negara itu.Syarikat induk Ingka, yang mengawal sebahagian besar kedai Ikea dan menyumbang lebih daripada 90% daripada jumlah jualannya, merancang untuk membuka lapan kedai baharu di Amerika Syarikat.Pengembangan tiga tahun itu akan menambah lebih daripada 2,000 pekerjaan di Amerika Syarikat."Ia adalah pelaburan terbesar yang pernah kami lakukan dalam satu negara," Tolga Oncu, ketua Ikea Retail di Kumpulan Ingka, memberitahu AFP, sambil menambah mereka melihat peluang yang baik di Amerika Syarikat.Syarikat induk yang berpangkalan di Belanda itu berkata gedung perabot dijadualkan dibuka pada musim panas ini di San Francisco dan Arlington, Virginia.Pelaburan itu menyasarkan seluruh negara, tetapi akan memberi tumpuan kepada selatan.Syarikat gergasi perabot itu telah mempercepatkan pengembangan globalnya dalam beberapa tahun kebelakangan ini, menjadikan bilangan gedung di seluruh dunia tahun lepas kepada 474.Walaupun peruncit lain semakin banyak dalam talian, Ikea tetap komited terhadap model kedainya."Gedung Ikea telah, sedang, dan akan terus menjadi bahagian terpenting Ikea," kata Oncu.Syarikat itu juga terus berkembang di Eropah, di mana ia melabur 150 juta euro di Sepanyol, merancang untuk membuka kedai baharu menjelang 2025.Pada masa yang sama, Ikea mendapat pukulan besar akibat penggantungan operasi di Rusia berikutan pencerobohan Ukraine, mengakibatkan penutupan 17 gedung dan penutupan beberapa tapak pengeluaran, menyebabkan beribu-ribu kehilangan pekerjaan.Akibatnya Ingka, dan syarikat induk utama multinasional lain, Inter Ikea, menyaksikan keuntungan yang berkurangan tahun lepas.Tetapi 2023 telah bermula dengan baik, menurut Oncu.- AFP


Kesatuan Pekerja Argentina protes

BUENOS AIRES, 20 April - Kesatuan Pekerja Argentina turun ke jalanan berhubung situasi kos sara hidup dan perjanjian pinjaman dengan Tabung Kewangan Antarabangsa (IMF).Di Buenos Aires, peserta demonstrasi itu turut mendirikan khemah di depan Istana Presiden seklaigus membolehkan mereka bermalam di kawasan berkenaan.Perjanjian dengan IMF telah mendorong kerajaan untuk mengurangkan perbelanjaan sosial.Perjanjian pinjaman dengan IMF melibatkan AS$44 bilion.

Pada masa sama rakyatnya pula sedang bergelut untuk bertahan dengan kadar inflasi yang meningkat. - REUTERS


320 tentera Sudan lari ke Chad

CHAD, 20 April -Kira-kira angota 320 tentera Sudan melarikan diri ke negara jiran iaitu, Chad.Bagaimanapun menurut pihak berkuasa Chad, kesemua mereka telah ditahan dan dilucutkan senjata.Menurut Menteri Pertahanan Chad, Daoud Yaya Brahim; anggota tentera berkenaan melarikan diri kerana takut dibunuh oleh pasukan separa tentera RSF.Seramai 320 anggota tentera dan polis telah memasuki wilayah Chad, di mana "semuanya telah dilucutkan senjata dan ditahan," lapor Agensi Anadolu, memetik Jeneral Daoud Yaya Brahim ketika bercakap pada sidang media.Tambah Daoud lagi, walaupun pertempuran itu hanya melibatkan Sudan namun pihaknya tetap berwaspada terhadap sebarang kemungkinan.Chad juga telah mengambil semua langkah yang perlu dalam menghadapi krisis berkenaan.Chad telah menutup pintu sempadannya pada Sabtu yang melibatkan lebih seribu kilometer kawasan berpadang pasir.Kawasan berkenaan kerap menjadi laluan kumpulan pemberontak untuk menyeberangai bagi kedua-dua negara.

Pada masa sama ribuan rakyat telah melarikan diri akibat pertempuran.Dianggarkan 10,000 hingga 20,000 pelarian Sudan telah didaftarkan, kata Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR) dalam satu kenyataan.Misi bersama agensi PBB termasuk UNHCR, Tabung Kanak-Kanak Pertubuhan Bangsa-Bangsa Bersatu (UNICEF) dan Program Makanan Sedunia (WFP) dapat "menyaksikan kemasukan pelarian baharu Sudan" di tiga tapak pertama yang dilawati, kata Laura Lo Castro, wakil UNHCR di Chad pada Selasa.UNHCR menyuarakan "kebimbangan yang mendalam" terhadap keselamatan orang awam di kawasan yang terjejas akibat pertempuran.“Peningkatan keganasan ini hanya akan menghalang tindak balas kemanusiaan dan menjejaskan kestabilan dalam mencari penyelesaian terhadap berjuta-juta orang yang terpaksa melarikan diri di rantau ini,” menurut agensi itu.Chad menempatkan lebih 600,000 pelarian, termasuk hampir 400,000 dari Sudan, menurut angka terkini UNHCR.- REUTERS


Siasatan tragedi rempuhan di Yaman dimulakan

YAMAN, 20 April - Pihak berkuasa dan forensik mulakan siasatan tragedi yang telah meragut 80 nyawa, susulan kejadian rempuhan di sebuah pusat bantuan di Bab Al-Yaman, Sanaa.Tragedi terbaharu yang melanda negara termiskin di Semenanjung Arab itu berlaku beberapa hari sebelum perayaan Aidilfitri.Golongan wanita dan kanak-kanak antara yang turut maut, mangsa yang maut dan cedera dipindahkan ke hospital berdekatan.Bantuan kewangan diagihkan di sekolah oleh para peniaga secara rawak bernilai 5,000 riyal Yaman atau AS$9 seorang.Pihak Kementerian Dalam Negeri dalam kenyataan memaklumkan dua peniaga yang bertanggubjawab dalam program amal tersebut telah ditahan.

Yaman terperangkap dalam perang saudara sejak akhir tahun 2014.Peperangan itu telah menyaksikan puluhan ribu orang terbunuh, menyebabkan 4 juta orang hilang tempat tinggal dan mendorong Yaman ke ambang kebuluran. - REUTERS


Sungai 'mati' di Bangladesh

DHAKA, 20 April - Dua dekad lalu Mohammad Jahid datang untuk mencari rezeki sebagai tukang perahu di sungai Buriganga."Ketika itu air bersih, kami boleh makan, mandi di dalamnya... Sekarang sudah pertengahan Mac dan air menjadi gelap. Pada tahun ini kira-kira 80% daripada kami (pemandu bot) menghadapi masalah mata. Mata kami menjadi merah, bengkak, dan tidak dapat melihat dengan betul," kata Mohammad Jahid.Kini ikan sudah jarang ditemui di sungai itu dengan keadaan air keruh akibat pencemaran pembuangan sisa industri dan manusia yang semakin berleluasa. Bagaimanapun penduduk tidak mempunyai pilihan, selain terpaksa mandi di perairan Buriganga yang tercemar.

Buriganga, atau 'Ganges Lama', sangat kotor sehingga airnya kelihatan hitam legam dan mengeluarkan bau busuk. - REUTERS


85 orang terbunuh ketika agihan bantuan di Yaman

(Tangkap layar TV Al-Masirah tragedi rempuhan yang dilaporkan berlaku pada 19 April 2023/AFP)

SANAA, 20 April- Lebih 80 orang penduduk Yaman terbunuh dan ratusan lain cedera, ketika proses pengagihan bantuan bekalan di bandar yang masih dilanda konflik akibat perang saudara, Sanaa.

Sumber rasmi pemberontak Houthi menyatkan rempuhan tercetus ketika penduduk bergegas untuk mendapatkan bantuan, menjelang sambutan Hari Raya Aidilfitri.

Sekurang-kurangnya “85 orang terbunuh dan lebih 322 yang lain cedera” selepas rempuhan yang berlaku di daerah Bab al-Yemen di ibu negara, menurut seorang pegawai keselamatan Houthi.

“Kanak-kanak dan wanita antara yang terbunuh,” katanya kepada wartawan AFP yang mensyaratkan namanya tidak didedahkan kerana tidak diberi kuasa untuk mengeluarkan kenyataan kepada media.

Jumlah kematian itu turut disahkan pegawai kesihatan.

Koresponden AFP di Sanaa yang dikuasai Houthi memaklumkan, kejadian berlaku di sebuah sekolah, lokasi bantuan diagihkan.

Menurut saksi ketika kejadian ratusan penduduk berkumpul untuk mendapatkan bantuan tersebut.

Mangsa yang mati dan cedera telah dibawa ke hospital berhampiran manakala mereka yang bertanggungjawab telah ditahan untuk siasatan, menurut kenyataan Kementerian Dalam Negeri yang disiarkan agensi berita pemberontak, Saba.

Pihak kementerian tidak menyatakan jumlah sebenar mangsa, namun menyebut “puluhan penduduk terbunuh disebabkan rempuhan ketika pengagihan secara rawak sejumlah wang oleh ahli perniagaan.”

Ketua politik pemberontak Houthi, Mahdi al-Mashat berkata, satu jawatankuasa telah dibentuk untuk menyiasat punca kejadian.

Pegawai keselamatan Houthi pula berkata, tiga individu telah ditahan kerana disyaki terlibat.

Sementara itu di media sosial, video kejadian menunjukkan mayat bergelimpangan di kawasan kompleks besar yang dikerumuni orang ramai. Bagaimanapun AFP tidak dapat mengesahkan kesahihan video tersebut.

Perang saudara tercetus di Yaman pada 2014, apabila pemberontak Houthi disokong Iran merampas Sanaa, mendorong campur tangan pakatan diketuai Arab Saudi pada tahun berikutnya bagi menyokong kerajaan yang diiktiraf di peringkat antarabangsa.

Susulan itu, pertempuran terus tercetus sehingga disifatkan Pertubuhan Bangsa Bersatu (PBB) sebagai salah satu tragedi kemanusian terburuk di dunia.

Terkini lebih dua pertiga jumlah penduduk masih hidup dalam kemiskinan dan tahun ini lebih 21.7 juta penduduk; dua pertiga daripada keseluruhan penduduk memerlukan bantuan kemanusiaan. –AFP


67 juta kanak-kanak terlepas vaksin kerana COVID-19

AMERIKA SYARIKAT, 20 April -Kira-kira 67 juta kanak-kanak seluruh dunia terlepas sebahagian atau sepenuhnya vaksinasi rutin antara tahun 2019 dan 2021, kata Pertubuhan Bangsa-Bangsa Bersatu (PBB) pada Rabu.Situasi itu, terutama ketika pandemik COVID-19 terus menjejaskan penjagaan kesihatan global. Sekali gus menimbulkan kebimbangan mengenai potensi wabak polio dan campak.Menurut Tabung Kanak-Kanak Pertubuhan Bangsa-Bangsa Bersatu (UNICEF), lebih sedekad usaha imunisasi rutin terhadap kanak-kanak telah terganggu melibatkan 122 buah negara."Lebih sedekad hasil susah payah dalam imunisasi rutin kanak-kanak telah terhakis," laporan baharu daripada agensi kanak-kanak PBB, UNICEF.Cabaran kini dalam mengambalikan liputan vaksinasi itu ke landasan.

"Membimbangkan, kemerosotan ketika wabak berlaku pada penghujung satu dekad apabila, pertumbuhan dalam imunisasi kanak-kanak telah terbantut," kata laporan itu. - "Vaksin memainkan peranan sangat penting yang membolehkan lebih ramai kanak-kanak hidup sihat, panjang umur," Brian Keeley, ketua editor laporan itu. - AFP


Ribuan penduduk melarikan akibat pertempuran di Sudan

SUDAN, 20 April - Konflik yang berlaku di Sudan bertambah parah dengan beribu-ribu penduduk melarikan diri dari ibu negara itu.Saksi melaporkan melihat mayat begelimpangan di jalan mula mereput, dengan lebih 270 orang awam telah terbunuh.Tembakan dan serangan bertali arus merosakan kebanyakkan infrastruktur di Khartoum dan bekalan makanan, air dan elektrik juga mula terputus.“Kehidupan di Khartoum adalah mustahil jika perang ini tidak berhenti,” kata Alawya al-Tayeb ketika dalam perjalanan keluar dari bandar itu."Saya cuba membuat kanak-kanak tidak melihat mayat yang terbunuh di jalanan," katanya sambil menambah bahawa anak-anaknya telah mengalami trauma dan memerlukan rawatan.Setiausaha Agung PBB, Antonio Guterres mengumumkan akan mengadakan pertemuan bersama Ketua-Ketua Kesatuan Afrika, Liga Arab dan blok serantau pada Khamis.Langkah itu bertujuan mengadakan perbincangan mengenai usaha pembangunan semula Sudan.

Sementara itu, kira-kira 320 tentera Sudan telah melarikan diri ke negara jiran Chad.Menurut Menteri Pertahanan Chad, Jeneral Daoud Yaya Brahim anggota tentera itu tiba di wilayah itu pada Ahad.Kesemua mereka dilucutkan senjata dan ditahan.Chad telah menutup pintu sempadannya dengan Khartoum pada Sabtu.- AFP


Ribuan penduduk larikan diri selepas 24 jam gencatan senjata dicabuli

(Orang ramai yang membawa barang-barang mereka melarikan diri dengan berjalan kaki di sepanjang jalan di selatan Khartoum pada 18 April/ AFP)

KHARTOUM, 19 April-  Ribuan penduduk melarikan diri dari ibu negara Sudan ketika pertempuran antara tentera dan separa tentera yang mengorbankan seramai 200 orang dalam tempoh lima hari pertempuran dan selepas gencatan senjata 24 jam dicabuli.

Keganasan yang meletus pada Sabtu lalu antara dua jeneral tentera iaitu Abdel Fattah al-Burhan dan timbalannya Mohamed Hamdan Daglo yang mengetuai Pasukan Sokongan Pantas (RSF).

Ia susulan pertikaian dingin antara Burhan dan Daglo berhubung rancangan integrasi RSF ke dalam tentera biasa yang mengenakan syarat utama bagi perjanjian akhir yang bertujuan untuk meneruskan peralihan demokrasi Sudan.

Saksi kejadian berkata, letupan dan tembakan kuat kedengaran di ibu negara dan kepulan asap hitam tebal terpancar dari bangunan di sekitar ibu pejabat tentera di tengah bandar Khartoum.

Pasukan RSF berada di atas kenderaan berperisai dan trak pikap yang sarat dengan senjata berat dan peluru berkerumun di jalan raya, ketika jet pejuang tentera berada di ruang udara sebelum menembak sasaran terhadap RSF.

Orang awam yang berkerumun di rumah mereka menjadi semakin terdesak dengan bekalan makanan yang semakin berkurangan, bekalan elektrik terputus, dan kekurangan bekalan air.

Harapan mereka untuk dipindahkan musnah apabila gencatan senjata kemanusiaan 24 jam lumpuh selepas beberapa minit cadangan bermula pada jam 4 petang waktu tempatan.

Ribuan orang mengambil keputusan sendiri dan mula meninggalkan rumah mereka di Khartoum, dengan menaiki kereta selain berjalan kaki, termasuk wanita dan kanak-kanak.

Kerajaan Sudan juga mula merancang untuk memindahkan beribu-ribu warga asing antaranya mereka daripada kakitangan PBB.

Sementara itu, Kementerian Pertahanan Jepun telah memulakan persediaan yang diperlukan bagi memindahkan kira-kira 60 rakyatnya dari Sudan, termasuk kakitangan kedutaannya. - AFP


270 terbunuh dalam konflik ketenteraan di Sudan yang memasuki hari keempat

KHARTOUM (Sudan), 19 April- Pertempuran antara Tentera Sudan dan pasukan separa tentera Rapid Support Forces (RSF) di Sudan telah mengorbankan kira-kira 270 orang dan mencederakan lebih 2,600 sehingga Selasa, dengan tembakan dan letupan masih kedengaran merentasi bandar itu.Pertempuran ganas bersambung semula pada pagi Selasa berhampiran kem tentera Sudan, istana presiden, Lapangan Terbang Antarabangsa Khartoum, dan di beberapa kawasan di pangkalan RSF di selatan ibu negara, menurut laporan media.Pada Selasa, RSF mengumumkan ia menerima inisiatif antarabangsa untuk gencatan senjata dengan tentera Sudan selama 24 jam atas sebab kemanusiaan, manakala tentera Sudan dalam satu kenyataan mendakwa ia tidak mengetahui sebarang koordinasi dengan pengantara serta masyarakat antarabangsa mengenai gencatan senjata itu.Tentera Sudan mendakwa pengumuman oleh RSF mengenai gencatan senjata 24 jam itu bertujuan menutup kekalahan dan kehancuran pasukan itu dalam tempoh beberapa jam lagi.Anggota bantuan Pertubuhan Bangsa-bangsa Bersatu (PBB) pada Selasa berkata operasi kemanusiaan mereka terhad disebabkan keadaan yang semakin buruk di seluruh Sudan ekoran pertempuran yang berlaku."Keupayaan terhad untuk memindahkan kakitangan dan bekalan," kata Pejabat Penyelarasan Hal Ehwal Kemanusiaan PBB."Rompakan premis kemanusiaan mesti dihentikan. Serangan ke atas aset dan kemudahan kemanusiaan akan menjejaskan keupayaan kami untuk meneruskan operasi menyelamat nyawa," katanya.Ketua Pengarah Pertubuhan Kesihatan Sedunia (WHO) Tedros Adhanom Ghebreyesus berkata terdapat laporan bahawa beberapa kemudahan perubatan di Sudan dirompak atau digunakan untuk tujuan ketenteraan, selain hospital di negara itu mengalami kekurangan kakitangan perubatan dan bekalan, gangguan bekalan elektrik, air, kekurangan bahan api untuk penjana kuasa dan faktor lain yang menimbulkan cabaran kepada pekerja kesihatan dan ambulans yang meletakkan lebih banyak nyawa dalam bahaya, lapor Xinhua."WHO menggesa semua pihak supaya mematuhi kewajipan mereka mengikut undang-undang antarabangsa. Kemudahan penjagaan kesihatan dan pekerja tidak boleh menjadi sasaran, terutama dalam keadaan terdapat ribuan orang awam memerlukan akses kepada rawatan kecemasan," katanya.

(Ketua Pengarah WHO,Tedros Adhanom Ghebreyesus/ AFP)

Kementerian Luar Sudan pada Selasa menuduh RSF menyerang ibu pejabat misi diplomatik di ibu negara“Langkah terdesak oleh pemberontak Rapid Support Forces menggunakan kenderaan berperisai dan senjata berat di kawasan kediaman dan tempat awam meletakkan ibu pejabat dan kakitangan misi diplomatik serta organisasi antarabangsa dan serantau dalam bahaya,” kata kementerian itu dalam satu kenyataan.Pertempuran antara Tentera Sudan dan RSF meletus pada pagi Sabtu. Kedua-dua pihak menggunakan kereta kebal, artileri, jet pejuang dan senjata berat lain dalam pertempuran mereka.- BERNAMA-XINHUA


Lelaki ditahan selepas mandi dalam kandang badak di zoo New Zealand

(Tangkap layar dari media sosial menunjukkan seorang lelaki sedang mandi santai di kandang di Zoo Auckland)

WELLINGTON, 19 April- Seorang lelaki ditahan kerana didapati memecah masuk ke dalam kandang dan mandi di parit berhampiran dengan kandang badak sumbu dan rusa di sebuah zoo di New Zealand hari ini.Berdasarkan rakaman yang tular di media sosial menunjukkan lelaki berkenaan mandi dengan mencuci muka dan membilas rambutnya di Zoo Auckland.Menurut jurucakap Zoo Auckland, kandang terbabit adalah rumah kepada badak sumbu dan rusa iaitu sejenis rusa bertanduk melingkar."Haiwan berkenaan dikatakan terkejut dengan penceroboh berkenaan," katanya Lelaki berkenaan dikatakan berada di dalam air beberapa minit sebelum patuh pada arahan kakitangan zoo yang meminta beliau untuk keluar dari parit dan kembali ke laluan pelawat.Lelaki berkenaan juga dibawa keluar dari premis dan diserahkan kepada pihak polis.Pengarah Zoo Auckland, Kevin Buley berkata, beliau lega kerana tiada kecederaan pada haiwan atau pengunjung zoo itu susulan kejadian berkenaan."Kami berharap lelaki terbabit mendapat bantuan dan sokongan yang amat diperlukannya," katanya. - AFP

(Haiwan berkenaan dikatakan terkejut dengan penceroboh berkenaan/ AFP)


Golongan muda Thai mempersoalkan monarki mahu memenangi kerusi parlimen

PATHUM THANI, 19 April- Chonthicha "Lookkate" Jangrew berkunjung dari rumah ke rumah untuk mendapatkan sokongan menjelang pilihan raya Thailand yang bakal diadakan pada 14 Mei.Ini meskipun beliau mungkin berdepan dengan hukuman penjara atas tuduhan menghasut dan memfitnah Raja negara itu semasa bantahan meletus pada 2020.Wanita berusia 30 tahun itu adalah antara berpuluh-puluh aktivis daripada gerakan bantahan yang diterajui oleh pelajar.Mereka kini akan bertanding sebagai calon dalam pilihan raya terbabit.Mereka mahu mempertikaikan peranan Raja secara terbuka.Raja Maha Vajiralongkorn dihormati di bawah perlembagaan negara terbabit.Penghinaan terhadap keluarga diraja dianggap sebagai tindakan yang menyalahi undang-undang ketat negara itu, yang dikenali sebagai "lese majeste".Kesalahan terbabit membawa hukuman penjara sehingga 15 tahun.Melaksanakan perubahan pada undang-undang terbabit adalah sebahagian daripada platform Parti Progresif Lookkate.Kempen terbabit bermatlamat untuk mengurangkan hukuman yang dijatuhkan atasi kesalahan menghina keluarga diraja beraja dan bagaimana ia diguna pakai."Jika anda mahu membuat perubahan di Thailand, anda tidak boleh bergantung kepada bantahan jalanan atau hanya di parlimen saja," tegas Lookkate kepada agensi berita Reuters dalam satu wawancara ketika beliau sedang berehat daripada berkempen di Pathum Thai."Kedua-dua laluan itu perlu bergerak seiring ke hadapan," ujarnya. - REUTERS

(Foto fail menunjukkan penunjuk perasaan menunjukkan tabik hormat tiga jari semasa perhimpunan prodemokrasi menuntut Raja Thailand Maha Vajiralongkorn menyerahkan kembali aset diraja kepada rakyat dan reformasi di monarki, di Bangkok, Thailand, 25 November 2020/ REUTERS)


Pemimpin Korea Utara arah lancar satelit pengintip

(Pemimpin Korea Utara, Kim Jong-un /AFP)

SEOUL, 19 April- Pemimpin Korea Utara, Kim Jong-un, mengarahkan pegawainya untuk melancarkan satelit pengintip pertama negara itu seperti yang dirancang.Pelancaran itu katanya adalah bagi meningkatkan keupayaan peninjauan negara, sebagai keutamaan utama untuk menentang 'ancaman' Amerika Syarikat (AS) dan Korea Selatan.Disember lalu, Korea Utara menjalankan ujian 'fasa terakhir yang penting' untuk pembangunan satelit pengintip dan berkata akan menyelesaikan pelancarannya menjelang April ini.Ketika lawatan ke agensi pembangunan angkasa lepas negara semalam, Jong-un menggesa satelit itu dilancarkan seperti yang dirancang.Beliau turut mengarahkan penggunaan beberapa satelit peninjau untuk meningkatkan keupayaan pengawasan negara.Selepas ujian yang dijalankan Disember lalu, di mana Korea Selatan dan Jepun mendakwa negara itu menggunakan dua peluru berpandu balistik jarak pertengahan.Korea Utara kemudian mengeluarkan imej hitam-putih ibu kota Seoul resolusi rendah dan bandar pelabuhan berdekatan Incheon yang didakwa diambil ketika pelancaran.Lawatan Jong-un ke agensi Pentadbiran Pembangunan Angkasa Lepas Kebangsaan (NADA) dilakukan beberapa hari selepas Korea Utara menguji peluru berpandu balistik antara benua (ICBM) dan bahan api pepejal baharu Jumaat lalu. - REUTERS

(Bendera Korea Utara berkibar di kedutaan Korea Utara di Kuala Lumpur, Malaysia 9 Mac 2017/ REUTERS)


India bakal atasi populasi China

NEW DELHI, 19 April- India dijangka mengatasi China sebagai negara paling ramai penduduk dunia menjelang pertengahan tahun dengan hampir tiga juta orang lagi, anggaran PBB menunjukkan pada hari Rabu.Penduduk India akan menjadi 1.4286 bilion berbanding China 1.4257 bilion pada pertengahan tahun, menurut laporan Negara Penduduk Dunia Pertubuhan Bangsa-Bangsa Bersatu.Bilangan penduduk di China menyusut tahun lalu buat kali pertama sejak 1960, apabila berjuta-juta orang mati kelaparan.Ramai yang menyalahkan kelembapan ekonomi disebabkan kos sara hidup yang melambung tinggi serta peningkatan bilangan wanita yang memasuki tenaga kerja dan mendapatkan pendidikan tinggi.Beijing menamatkan "dasar satu anak" yang ketat, yang dikenakan pada 1980-an di tengah-tengah kebimbangan penduduk yang berlebihan, pada 2016 dan mula membenarkan pasangan mempunyai tiga anak pada 2021.China menghadapi kemerosotan demografi apabila kadar kelahiran menjunam.Beberapa wilayah juga telah mengumumkan rancangan untuk meningkatkan kadar kelahiran tetapi usaha rasmi setakat ini gagal untuk membalikkan penurunan itu.India tidak mempunyai data rasmi terkini tentang bilangan penduduknya kerana ia tidak menjalankan banci sejak 2011.Banci sekali dalam sedekad di India sepatutnya diadakan pada 2021 tetapi ditangguhkan kerana wabak COVID-19.Pengkritik berkata kerajaan sengaja melambatkan bancian untuk menyembunyikan data mengenai isu perbalahan seperti pengangguran menjelang pilihan raya negara tahun depan.Ekonomi India bawah Perdana Menteri Narendra Modi sedang bergelut menyediakan pekerjaan untuk berjuta-juta orang muda yang memasuki pasaran pekerjaan setiap tahun.Separuh daripada populasi gergasi Asia itu berumur di bawah 30 tahun.India juga menghadapi cabaran besar menyediakan bekalan elektrik, makanan dan perumahan untuk penduduknya yang semakin meningkat, dengan banyak bandar besarnya sudah bergelut untuk mengatasinya.Menurut Pusat Penyelidikan Pew, populasi India telah meningkat lebih daripada satu bilion orang sejak 1950, tahun PBB mula mengumpul data penduduk. -AFP


Penggodam Rusia sasar infrastruktur kritikal Barat

BELFAST, 19 April- Agensi pertahanan siber kerajaan United Kingdom (UK) hari ini memberi amaran mengenai ancaman terhadap infrastruktur kritikal negara Barat, angkara penggodam yang bersimpati dengan Rusia.'Penggodam' yang dikendalikan oleh Rusia itu menjalankan kempen dalam talian dengan merosakkan laman sesawang awam yang terkenal atau menyebabkannya terputus hubungan dalam talian.Bagaimanapun, beberapa kumpulan secara aktif merancang untuk melakukan lebih banyak kerosakan di dunia nyata.Pusat Keselamatan Siber Kebangsaan Britain (NCSC), berkata ada yang menyatakan hasrat untuk mengganggu dan menyebabkan kerosakkan terhadap infrastruktur kritikal negara Barat, termasuk di UK."Kita jangkakan kumpulan ini akan mencari peluang untuk mencipta kesan sedemikian, terutama jika sistem tidak dilindungi dengan baik," katanya.Walaupun kumpulan itu bermotifkan ideologi dan menyelaraskan diri mereka dengan kepentingan Rusia, mereka 'tidak tertakluk kepada kawalan rasmi' mana-mana negara, sekali gus menjadikan mereka sukar diramal.Kejayaan serangan siber ke atas infrastruktur negara yang kritikal seperti grid tenaga atau bekalan air boleh menyebabkan kerosakan serius di dunia sebenar.NCSC berkata serangan sedemikian biasanya memerlukan tahap kemahiran teknikal dan sumber yang sangat tinggi untuk dijalankan dan tidak mungkin dicapai oleh 'hackivist' atau kumpulan penggodam , tanpa bantuan luar.Antara kesan penggodaman terbaru ialah pendedahan puluhan dokumen sulit perisikan Amerika Syarikat (AS) yang disiarkan dalam talian sejak beberapa minggu lalu.

Menurut dokumen sulit berkenaan, kumpulan itu mendedahkan tangkapan layar skrin kepada pegawai FSB Rusia sebagai bukti bahawa mereka dapat 'meningkatkan tekanan injap, melumpuhkan penggera dan memulakan penutupan kecemasan secara rambang di stesen pengedaran minyak'.Bagaimanapun, kesahihan dokumen itu belum disahkan secara bebas.Beberapa negara mempersoalkan kebenaran beberapa dokumen, termasuk Britain, yang mengatakan terdapat 'tahap ketidaktepatan yang serius' dalam maklumat itu. - REUTERS


Seorang kanak-kanak dikesan ‘ceroboh’ pagar White House

(Pasukan Perkhidmatan Polis Rahsia AS berkawal di luar White House di Washington, 28 Januari/ REUTERS)

WASHINGTON, 19 April - Seorang kanak-kanak dikesan ‘menceroboh’ pagar White House di sebelah utara kediaman Presiden AS pada Selasa.Kakitangan Perkhidmatan Rahsia "menemukan pelawat muda itu memasuki pagar di kawasan White House", lapor Xinhua memetik kenyataan yang diperoleh media AS.Pegawai Perkhidmatan Rahsia serta-merta bertindak terhadap pengesanan sistem keselamatan White House dan kanak-kanak kecil itu segera disatukan dengan ibu bapanya," menurut kenyataan yang dikeluarkan jurucakap Perkhidmatan Rahsia Anthony Guglielmi.Akses ke kompleks itu dihadkan seketika semasa kejadian terbabit, menurut The Associated Press.Pegawai Perkhidmatan Rahsia juga dilaporkan telah menyoal secara ringkas ibu bapa kanak-kanak berkenaan sebelum membenarkan mereka meneruskan perjalanan.Perkhidmatan Taman Negara AS dan Perkhidmatan Rahsia telah berusaha membina pagar baharu sekeliling White House sejak Julai 2019 selepas pelanggaran keselamatan sebelum ini. -BERNAMA-XINHUA


Konflik Sudan: Jepun sedia pindahkan rakyatnya

(Jurucakap tertinggi kerajaan Jepun Hirokazu Matsuno)

TOKYO, 19 April- Jepun sedang bersiap sedia untuk mengeluarkan rakyatnya dari Sudan, kata kerajaan pada hari Rabu, menjadi negara asing pertama yang menarik rakyat dari negara yang dilanda konflik itu.Keganasan antara tentera Sudan dan paramilitari telah membunuh kira-kira 200 orang sejak perebutan kuasa selama berminggu-minggu lalu menjadi pertempuran maut pada Sabtu.Kira-kira 60 warga Jepun berada di Sudan, termasuk kakitangan kedutaan, kata jurucakap tertinggi kerajaan Hirokazu Matsuno.Kementerian pertahanan telah memulakan persiapan yang diperlukan untuk pemindahan, katanya pada sidang akhbar tergempar."Memandangkan keadaan keselamatan di sana semakin teruk, kerajaan melakukan yang terbaik untuk memastikan keselamatan ekspatriat Jepun," kata Matsuno.Seruan antarabangsa semakin meningkat untuk menamatkan permusuhan di negara Afrika itu, dengan menteri luar G7 pada Selasa menggesa gencatan senjata segera antara tentera yang berperang.Pihak itu diketuai oleh dua jeneral yang merampas kuasa dalam rampasan kuasa 2021: ketua tentera Sudan dan timbalannya, yang memerintah Rapid Support Forces paramilitari yang kuat.Konflik sengit telah menyaksikan serangan udara, kereta kebal di jalanan, tembakan meriam dan tembakan artileri di kawasan kejiranan yang sesak di ibu kota Khartoum dan bandar-bandar lain.-AFP


Pertandingan kanak-kanak buru, bunuh kucing liar dibatal

WELLINGTON, 19 April- Pertandingan di New Zealand untuk kanak-kanak memburu dan membunuh kucing liar telah dibatalkan berikutan bantahan awam.Kumpulan kebajikan haiwan menyambut baik keputusan itu.Penganjur pertandingan itu mencetuskan kekecohan apabila mereka mengumumkan kategori baharu untuk kanak-kanak bawah 14 tahun untuk memburu kucing liar dengan hadiah utama 250 dolar New Zealand (AS$155).Kategori itu, yang disertakan dengan amaran untuk anak muda supaya tidak membunuh haiwan peliharaan, telah dibatalkan, kata penganjur dalam satu kenyataan pada Selasa.Persatuan Pencegahan Kekejaman Terhadap Haiwan New Zealand berkata "kedua-dua pihak gembira dan lega kerana kategori kanak-kanak yang melibatkan menembak kucing liar telah dikeluarkan"."Kanak-kanak, serta orang dewasa, tidak akan dapat membezakan antara kucing liar, sesat atau kucing peliharaan yang ketakutan," kata jurucakap SPCA.Pertandingan keseluruhan, yang diteruskan dengan kategori lain untuk memburu babi hutan dan rusa, dijalankan sebagai kutipan derma untuk Sekolah Rotherham di Pulau Selatan negara itu.Kucing liar dikalifikasikan sebagai haiwan perosak di New Zealand di mana ia mempunyai kesan besar ataupun menjejaskan populasi terhadap burung asli, kelawar, cicak, tikus dan serangga, menurut Jabatan Konservasi.-AFP


Kebakaran di hospital Beijing ragut 21 nyawa, siasatan menyeluruh dijalankan

BEIJING, 19 April- Siasatan menyeluruh sedang dijalankan selepas kejadian kebakaran di Hospital Changfeng, di sini, yang mengorbankan 21 orang.Kebakaran yang bermula di bangunan jabatan pesakit itu menyebabkan 71 orang dipindahkan ke lokasi lain.Tiada butiran lanjut mengenai jumlah kecederaan dalam kebakaran itu atau keadaan mangsa.Menurut Beijing Daily, pegawai atasan yang melawat hospital sejurus selepas kebakaran, bersama Setiausaha Parti Beijing, Yin Li berikrar mengenal pasti dengan segera punca kemalangan.Sementara itu, AFP dalam laporannya hari ini melihat puluhan orang berada di luar pintu masuk hospital dan sejumlah besar pegawai polis ditempatkan bagi menghalang mereka merakam gambar.

(Orang ramai berkumpul di luar Hospital Changfeng di Beijing pada 19 April 2023, selepas kebakaran berlaku sehari sebelumnya/Foto AFP)

China Youth Daily dalam laporan berasingan pada Rabu memberitahu, ramai ahli keluarga terputus hubungan dengan pesakit, kebanyakannya orang tua dengan masalah mobiliti.Hospital Beijing Changfeng terletak dalam kawasan bandar barat ibu kota, mengambil masa kira-kira 25 minit perjalanan dengan kereta dari Dataran Tiananmen.Kebakaran maut merupakan perkara biasa di China disebabkan oleh piawaian keselamatan dan penguat kuasaan yang lemah.Sepuluh orang maut dalam kebakaran blok apartmen di Xinjiang barat laut China pada November, mencetuskan protes terhadap penutupan COVID-19 yang dipersalahkan kerana menghalang usaha menyelamat.Manakala 38 orang terbunuh dalam kebakaran di sebuah kilang di tengah China, juga pada November, dengan pihak berkuasa menyalahkan pekerja untuk mengimpal secara haram.-AFP


Jong Un arah lancar satelit pengintip pertama Korea Utara

SEOUL, 19 April- Pemimpin Korea Utara Kim Jong Un berkata negara itu telah selesai membina satelit pengintip tentera pertamanya dan memberi lampu hijau untuk pelancarannya, kata media kerajaan hari ini.Laporan penyiapannya dilengkapkan kira-kira seminggu selepas Pyongyang melancarkan peluru berpandu balistik antara benua menggunakan bahan api pepejal baharu, menandakan satu kejayaan besar dalam program senjata terlarangnya.Penganalisis berkata terdapat pertindihan teknologi yang ketara antara pembangunan ICBM dan keupayaan pelancaran angkasa lepas.Kim memberi arahan pada hari Selasa untuk "memastikan satelit peninjau tentera No. 1 yang siap pada April akan dilancarkan pada tarikh yang dirancang," lapor Agensi Berita Pusat Korea (KCNA).Semasa lawatan ke Pentadbiran Pembangunan Aeroangkasa Kebangsaan Korea Utara pada Selasa, beliau turut menyeru kakitangan untuk memantapkan keupayaan pengumpulan risikan satelit dengan mengerahkan beberapa satelit peninjau di orbit berbeza secara berturut-turut.Futej daripada media kerajaan menunjukkan Kim melawat agensi angkasa lepas bersama anak perempuannya. Barangan yang sedang diperiksanya, serta carta dan paparan dinding lain dalam beberapa imej telah dikaburkan.Pembangunan satelit peninjau tentera adalah salah satu projek pertahanan utama yang digariskan oleh Kim pada tahun 2021.Pada hari Selasa, beliau berkata mendapatkan teknologi peninjauan ini adalah tugas utama yang perlu dipenuhi kerana terdapat ancaman dan pencerobohan dari Amerika Syarikat dan Korea Selatan.Pada Disember 2022, Korea Utara berkata ia telah menjalankan ujian peringkat akhir untuk pembangunan satelit pengintip, yang dikatakan akan siap menjelang April tahun ini.Pada masa itu, pakar di Korea Selatan dengan cepat menimbulkan keraguan tentang keputusan itu, mengatakan kualiti imej hitam-putih yang dikeluarkan oleh Korea Utara kononnya diambil dari satelit adalah buruk.Pyongyang belum memberikan tarikh pelancaran, walaupun pada Selasa, Kim berkata satelit itu akan dihantar pada tarikh yang dirancang."Nampaknya Korea Utara akan melancarkan satelit 'simbolik'nya buat masa ini, dan menaik tarafnya secara beransur-ansur," An Chan-il, seorang pembelot yang bertukar menjadi penyelidik yang mengendalikan Institut Dunia untuk Kajian Korea Utara, memberitahu AFP."Jika China dan Rusia tidak memberikan sokongan teknologi tinggi, sukar untuk menjalankan pengintipan dengan teknologi Korea Utara sendiri."Walaupun begitu, pengumuman terbaharu itu harus dipandang serius, kata Yang Moo-jin, Presiden Universiti Pengajian Korea Utara di Seoul.“Memandangkan satelit peninjau Korea Utara merupakan faktor penting sekiranya berlaku serangan awal nuklear, ia menimbulkan ancaman besar kepada Selatan,” katanya kepada AFP.Korea Utara mengisytiharkan dirinya sebagai kuasa nuklear yang kebal tahun lalu.Washington dan Seoul telah meningkatkan kerjasama pertahanan sebagai tindak balas, mengadakan latihan ketenteraan bersama dengan jet siluman canggih dan aset strategik AS berprofil tinggi.Korea Utara melihat latihan seperti itu sebagai latihan untuk pencerobohan dan menyifatkannya minggu lalu sebagai latihan mengejut, seakan-akan perang sebenar terhadap" Pyongyang.-AFP


Rusia lancar serangan dron di Odesa

KIEV, 19 April- Rusia melancarkan serangan dron ke atas bandar pelabuhan selatan Ukraine, Odesa pada Rabu namun tiada laporan mengenai angka kematian, kata pihak berkuasa.“Pada waktu malam, musuh melancarkan serangan UAV jenis Shahed-136 ke wilayah Odesa,” kata Yuriy Kruk, Ketua Pentadbiran Tentera Daerah Odesa, dalam satu kenyataan menerusi Telegram.Kruk berkata, pertahanan udara Ukraine telah memusnahkan kebanyakan dron penyerang tetapi beberapa infrastruktur awam terjejas."Menurut maklumat awal, tiada kemalangan jiwa dilaporkan. Langkah telah diambil untuk mengawal kebakaran, dengan unit Perkhidmatan Kecemasan Negeri dan agensi lain sedang bekerja di tempat kejadian."Shahed-136 ialah dron kecil yang boleh meletup sendiri buatan Iran; boleh diprogramkan untuk terbang secara automatik ke satu set koordinat GPS dengan muatan bahan letupan.Industri dron Rusia telah dilanda sekatan antarabangsa dan sejumlah besarnya telah ditembak jatuh sejak permulaan perang, mendorong Moscow mengimport dron dari Iran.Pelabuhan Laut Hitam Odesa merupakan destinasi percutian kegemaran ramai rakyat Ukraine dan Rusia sebelum Presiden Vladimir Putin menghantar tentera ke Ukraine pada Februari tahun lalu.Sejak permulaan pencerobohan, Odesa telah dibom beberapa kali oleh tentera Rusia. Dua minggu lalu, bandar itu turutt terkena serangan dron menyebabkan beberapa kerosakan.Pada bulan Januari, Agensi Kebudayaan Pertubuhan Bangsa-Bangsa Bersatu (UNESCO) menetapkan pusat bersejarah Odesa sebagai tapak Warisan Dunia yang kini dalam bahaya.-AFP

(Pertubuhan Bangsa-Bangsa Bersatu UNESCO mengisytiharkan  Odesa sebagai tapak Warisan Dunia yang kini dalam bahaya)


11 nelayan Indonesia diselamatkan, lapan masih hilang

SYDNEY, 19 April- Pihak berkuasa Australia berkata pada hari Rabu mereka telah menyelamatkan 11 nelayan Indonesia dari pulau terpencil di Lautan Hindi selepas kapal mereka karam semasa taufan kuat, terkandas di sana selama enam hari tanpa makanan dan air.Lapan nelayan masih hilang, kata Pihak Berkuasa Keselamatan Maritim Australia (AMSA).Mangsa yang terselamat telah diselamatkan pada malam Isnin dari Pulau Bedwell, kira-kira 313 km (195 batu) ke barat dari pantai bandar Broome di negeri Australia Barat.Sebuah pesawat keselamatan sempadan melihat mereka semasa misi pengawasan berikutan taufan Ilsa, yang melanda barat laut Australia sebagai ribut kategori 5 minggu lalu, mencatatkan rekod kelajuan angin baharu.Mereka kemudian dipindahkan ke Broome dan diberi rawatan perubatan yang diperlukan, kata jurucakap AMSA dalam satu kenyataan.Nelayan memaklumkan pihak berkuasa bahawa dua kapal telah terperangkap dalam taufan itu, satu kapal dengan 10 anak kapal dan satu lagi dengan sembilan anak kapal. Kapal dengan 10 anak kapal itu terdampar di Pulau Bedwell tetapi kapal kedua karam dalam cuaca buruk, kata AMSA.Seorang mangsa dari kapal yang hilang menghabiskan 30 jam di dalam air sebelum turut dihanyutkan ke darat di Pulau Bedwell, sebuah teluk kecil berpasir dalam atol karang Clarke Reef.-REUTERS


Seorang maut, empat cedera tempat letak kereta runtuh

NEW YORK, 19 April- Sekurang-kurangnya seorang terbunuh, manakala empat lagi cedera dan dikejarkan ke hospital selepas sebahagian tempat letak kereta bertingkat di New York City runtuh, pada Selasa.Rakaman video dari udara yang tersebar di media sosial menunjukkan kereta saling bertindih dalam runtuhan itu.Pemangku Ketua Jabatan Bangunan New York, Kazimir Vilenchik pada sidang media di lokasi kejadian berkata tempat letak kereta itu runtuh ditingkat bawah.Bahagian luar bangunan masih kekal, namun ia sangat tidak stabil dan bimbang akan berlaku runtuhan susulan.Sementara itu, Ketua Operasi Jabatan Bomba, John Esposito memberitahu telah mengarahkan semua pekerja untuk keluar dari bangunan itu.Pasukan keselamatan turut menggunakan anjing robotik dan menerbangkan dron ke dalam bangunan untuk melakukan pencarian.Beliau percaya terdapat enam pekerja dalam bangunan itu apabila ia runtuh."Empat daripada mereka telah cedera telah dihantar ke hospital dan dalam keadaan stabil. Seorang pekerja meninggal dunia," katanya pada sidang akhbar itu.Dalam pada itu, orang ramai diseru untuk mengelak kawasan kejadian.-AFP

(Keadaan tempat letak kereta yang runtuh di New York City/Foto AFP)


Rangka T-Rex dijual AS$6.1 juta

ZURICH, SWITZERLAND, 19 April- Rangka komposit dinosaur Tyrannosaurus Rex yang dipanggil Trinity dijual pada harga AS$6.1 juta dalam satu lelongan, pada Selasa.Rangka setinggi 3.9 meter itu yang terdiri daripada tulang tiga T-Rex berbeza dianggarkan berusia 65 juta hingga 67 juta tahun.Ia dijual di rumah lelong Koller di Zurich selepas dihantar dari Amerika Syarikat dalam sembilan peti gergasi.Trinity dijual oleh seorang individu dari Amerika dan dibeli pengumpul peribadi Eropah.Jurulelong Cyril Koller berkata ia adalah rangka T-Rex ketiga yang pernah dijual di lelongan, dan yang pertama di Eropah."Ia adalah satu lelongan yang menarik, lebih 30,000 pengunjung datang dan mengagumi Trinity terutama kanak-kanak," katanya kepada AFP.

(Cyril Koller (tengah) semasa penjualan rangka Tyrannosaurus Rex (T-Rex) di rumah lelong Koller di Zurich, pada 18 April 2023/AFP)

Dalam pada itu, Koller menyuarakan keyakinan walaupun rangka itu telah dijual kepada pembeli persendirian, ia akan kekal dipamer kepada umum."Saya 100 peratus yakin kita akan melihat Trinity pada masa hadapan di suatu tempat lagi," tambahnya.-AFP


(Dalam tempoh 28 hari terakhir, lebih 23,000 kematian dan tiga juta kes baharu telah dilaporkan kepada WHO/AFP)

GENEVA, 19 April - Pertubuhan Kesihatan Sedunia (WHO) memberi amaran bahawa pandemik COVID-19 masih tidak menentu, mungkin terdapat masalah lebih lanjut sebelum virus itu merebak dalam corak yang boleh diramal.Dalam tempoh 28 hari terakhir, lebih 23,000 kematian dan tiga juta kes baharu dilaporkan kepada WHO, dalam konteks ujian yang dikurangkan."Walaupun jumlahnya semakin berkurangan, masih ramai yang mati dan masih ramai yang sakit," kata Pengarah Kecemasan WHO Michael Ryan dalam sidang media.Menurutnya virus pernafasan tidak berpindah daripada pandemik kepada fasa endemik, sebaliknya bergerak ke tahap aktiviti rendah dan berpotensi mencetus kemuncak wabak bermusim."Kami tidak mematikan suis pandemik," kata Ryan."Kemungkinan besar kita akan melihat gelombang berubah kepada corak yang boleh diramal."Jawatankuasa Kecemasan WHO Mengenai COVID-19 bermesyuarat setiap tiga bulan dan akan berhimpun pada awal Mei.Seperti dalam mesyuarat sebelumnya, ia akan memutuskan sama ada virus itu masih merupakan Kecemasan Kesihatan Awam Kebimbangan Antarabangsa (PHEIC) tahap amaran tertinggi yang boleh dikeluarkan oleh agensi kesihatan Pertubuhan Bangsa Bersatu itu.Ryan berkata virus itu tidak akan dihapuskan, sebaliknya menjadiseperti influenza, masih menyebabkan penyakit pernafasan yang ketara kepada orang yang terdedah.WHO mengisytiharkan COVID-19 sebagai PHEIC pada 30 Januari 2020, apabila terdapat kurang daripada 100 kes dan tiada kematian di luar China.Ketua Pengarah WHO Tedros Adhanom Ghebreyesus kemudiannya mengisytiharkan COVID-19 sebagai pandemik pada Mac 2020. -AFP

(Wabak COVID-19 masih tidak menentu - WHO/REUTERS)


Pelabelan gas 'hijau': kumpulan alam sekitar saman EU

(Seorang aktivis, menggambarkan Presiden Perancis, menghadiri protes untuk mengecam desakan Perancis untuk memasukkan tenaga nuklear dan gas fosil dalam taksonomi Hijau EU/REUTERS)

BRUSSELS, 19 April- Kumpulan alam sekitar mengemukakan saman terhadap Suruhanjaya Eropah untuk mencabar definisi gas asli sebagai sumber tenaga "hijau".Di samping itu, satu lagi pertubuhan bukan kerajaan (NGO), Greenpeace menyaman eksekutif EU secara berasingan kerana memutuskan bahawa tenaga nuklear layak untuk dilabel sebagai pelaburan mampan.Tindakan undang-undang di Mahkamah Keadilan Eropah difailkan setahun selepas EU mewujudkan apa yang dipanggil "taksonomi" -- senarai klasifikasi sumber tenaga yang dianggap mampan termasuk tenaga nuklear dan gas asli.Tuntutan berhubung gas telah dilancarkan oleh WWF, ClientEarth, Transport&Environment dan BUND NGO Jerman.Dalam satu kenyataan bersama mereka menekankan bahawa "gas fosil" membebaskan karbon pada paras tinggi apabila dibakar, dan pengekstrakan serta pengangkutannya menyebabkan pelepasan metana.Menyenaraikannya dalam taksonomi EU "tidak masuk akal kerana ia menyalahi undang-undang", malahan bertentangan dengan perjanjian iklim Paris dan dasar institusi kewangan awam seperti Bank Pelaburan Eropah.Greenpeace berhujah dalam tuntutannya bahawa EU menggunakan "label palsu" pada tenaga nuklear yang boleh mengalirkan pembiayaan hijau daripada sumber lain.Walaupun kuasa nuklear tidak mengeluarkan karbon, Greenpeace berpendapat ia mewakili bahaya kepada alam sekitar.Pandangan itu dikongsi oleh beberapa negara EU, terutamanya Jerman, Austria dan Luxembourg, yang juga telah pergi ke Mahkamah Keadilan Kesatuan Eropah untuk mencabar penyenaraian nuklear. -AFP

(Bendera Kesatuan Eropah berkibar di luar ibu pejabat Suruhanjaya Eropah di Brussels, Belgium, 5 Jun 2020/REUTERS)


(Antonio Guterres berucap pada sesi ke-22 Forum Tetap Mengenai Isu Orang Asli di Dewan Perhimpunan Agung ibu pejabat Pertubuhan Bangsa-Bangsa Bersatu/AFP)

NEW YORK, 19 April- Pertubuhan Bangsa Bersatu (PBB) secara rasmi menyatakan kebimbangan tentang tindakan Amerika Syarikat melakukan pengawasan terhadap komunikasi Setiausaha Agung Antonio Guterres, kata jurucakapnya Stephane Dujarric."PBB secara rasmi menyatakan kebimbangannya berhubung laporan baru-baru ini bahawa komunikasi Setiausaha Agung dan pegawai kanan PBB lain telah menjadi subjek pengawasan dan campur tangan kerajaan AS," menurut Dujarric.Tindakan sedemikian kata Dujarric, "tidak konsisten dengan obligasi (AS) yang disenaraikan dalam piagam PBB dan konvensyen mengenai keistimewaan dan kekebalan Pertubuhan Bangsa Bersatu."Amerika Syarikat telah memintas sekurang-kurangnya empat perbualan Guterres dengan pegawai PBB lain termasuk mengenai Ukraine, menurut Washington Post, memetik dokumen sulit Pentagon.Pendakwa raya AS minggu lalu mengemukakan tuduhan terhadap seorang juruterbang berusia 21 tahun yang didakwa membocorkan ratusan dokumen rahsia AS mengenai perang di Ukraine serta penilaian risikan di bahagian lain dunia. -AFP

(PBB suara kebimbangan AS pintas komunikasinya)


Seperempat rakyat Sudan Selatan terjejas banjir tahunan

JUBA, 19 April- Hampir satu perempat daripada penduduk Sudan Selatan terjejas akibat banjir yang berulang, menurut laporan Program Pembangunan Pertubuhan Bangsa Bersatu dan suruhanjaya bantuan dan pemulihan kerajaan.Banjir empat tahun berturut-turut telah memberi kesan kepada lebih 2.6 juta orang di seluruh negara, memaksa ramai penduduk menanam buah-buahan dan daun-daun liar untuk mencari rezeki, menurut laporan itu.“Jalan dan jambatan telah dihanyutkan, kemudahan kesihatan ditinggalkan atau musnah, tanaman dan padang rumput ditenggelami air, keluarga musnah dan ibu bapa dipisahkan daripada anak mereka,” kata pengerusi suruhanjaya itu Manase Lomole Waya.Banjir itu juga menyebabkan kematian 172 orang yang terperangkap dalam banijr.“Orang ramai dan masyarakat yang terjejas kebanyakannya bergantung kepada sokongan saudara mara dan rakan-rakan, memancing, memakan buah-buahan dan daun-daun liar, menjual haiwan, serta bantuan kemanusiaan yang terhad,” menurut laporan tersebut.Banjir tahunan sejak 2019, fenomena yang dikaitkan oleh ramai pakar dengan perubahan iklim telah mengubah 10% tanah pertanian Sudan Selatan menjadi paya. -AFP

(1 daripada 4 rakyat Sudan Selatan terjejas banjir tahunan/File AFP)


Britain perkenal kod sukarela atasi skandal meter prabayar

(Meter gas prabayar mengenakan bayaran lebih daripada peranti standard dan boleh memotong bekalan kepada pelanggan yang tertunggak/AFP)

LONDON, 19 April- Britain merombak peraturan tenaga sedia ada berhubung pemasangan paksa meter prabayar yang menyaksikan pelanggan berhadapan bil lebih tinggi semasa krisis kos sara hidup.Pengawal selia, Ofgem mengetatkan peraturan mengenai amalan kontroversi itu, selepas laporan awal tahun ini bahawa kontraktor British Gas menghantar pemungut hutang untuk menceroboh rumah dan memasang meter prabayar (PPM).Mereka mengenakan bayaran lebih tinggi daripada peranti standard dan boleh memotong bekalan kepada pelanggan yang mempunyai bil tertunggak.Ofgem telah mengenakan larangan sementara pada bulan Januari sebelum memperkenalkan kod sukarela baharu yang ditandatangani semua pembekal tenaga bagi menghentikan pemasangan paksa untuk pelanggan berumur 85 tahun ke atas dan mereka yang mempunyai masalah kesihatan yang teruk.Kod baharu itu memerlukan firma menjalankan pelbagai semakan dan lawatan kebajikan sebelum mengenakan PPM."Jika dan apabila PPM sukarela digunakan, ia mestilah sebagai pilihan terakhir," kata Ketua Pegawai Eksekutif Ofgem Jonathan Brearley dalam kenyataan Selasa."Pelanggan dalam situasi yang terdedah akan diberi penjagaan dan pertimbangan tambahan yang sewajarnya, melebihi peraturan sedia ada oleh pembekal," tambahnya.Kumpulan pendesak bagaimanapun menegaskan bahawa kod itu tidak mencukupi kerana ia adalah sukarela, dan boleh menyebabkan pelanggan yang terdedah termasuk orang kurang upaya (OKU) menjadi sasaran."Apa yang benar-benar membimbangkan ialah apabila anda melihat kod amalan, terdapat kawasan kelabu, terdapat jurang," kata Louise Rubin, ketua polisi dan kempen di badan amal hak orang kurang upaya Scope, kepada BBC. -AFP

(Meter yang dipasang mesti disertakan dengan kredit £30 untuk mengelakkan kehilangan kuasa atau pemanasan serta-merta/REUTERS)


Konflik di Sudan jejas bekalan air, elektrik

SUDANG, 18 April- Penduduk di Khartoum berdepan masalah air dan elektrik apabila seluruh ibu negara itu bertukar menjadi medan perang sejak Sabtu lalu.Pertempuran yang tercetus antara Angkatan Bersenjata Sudan (SAF) dan Pasukan separa tentera Rapid Support Forces (RSF) menyebabkan bekalan air berkurangan selain menjejaskan elektrik.Penduduk tempatan telah membuat persiapan dan menyediakan makanan yang banyak menjelang akhir Ramadan.Namun ia terjejas ekoran kekurangan bekalan air dan penduduk kini diancam panik akibat pertempuran.

(Seorang penduduk tempatan memeriksa sebuah mesin yang tidak berfungsi akibat gangguan bekalan elektrik / Foto REUTERS)

"Situasi di sini amat sukar, pertempuran masih lagi berterusan.Jiran kami di Korba menghadapi kekurangan bekalan air termasuk di Mirghani, mereka juga berhadapan masalah elektrik dan isu keselamatan," ujar Moamen Al-Makki, petugas media di China Global Television Network (CGTN)."Malangnya, ibu kota Khartoum dalam 'keruntuhan' sejak Sabtu.Tiada air dalam paip dan tangki di sini. Air yang disimpan sebelum ini hampir habis," kata Zeinab Mirghani, seorang penduduk tempatan.-REUTERS


Rusia tingkatkan hukuman terhadap pengkhianat

MOSCOW, 18 April- Parlimen Rusia meluluskan rang undang-undang pindaan untuk mengenakan hukuman lebih keras bagi jenayah pengkhianatan, termasuk penjara seumur hidup.Keputusan itu dibuat sehari selepas pengkritik Kremlin dan ahli politik pembangkang Vladimir Kara-Murza dijatuhi hukuman penjara 25 tahun atas tuduhan khianat dan kritikan terhadap operasi ketenteraan di Ukraine.Pindaan itu menyaksikan hukuman maksimum untuk "pengkhianatan tinggi" dinaikkan daripada penjara 20 tahun kepada penjara seumur hidup selain meningkatkan penalti untuk "keganasan" dan sabotaj.Duma, dewan rendah parlimen, juga memutuskan untuk menghukum individu yang didapati terbabit "membantu pelaksanaan agenda organisasi antarabangsa yang tidak disertai Rusia, atau agensi kerajaan asing".Pesalah boleh dihukum penjara sehingga lima tahun.Menurut kumpulan pemantau OVD-Info, teks artikel itu "sangat luas" dan "memudahkan pelaksanaan keputusan kehakiman serta penyiasatan jenayah perang".Rang undang-undang tersebut memerlukan kelulusan dewan tinggi parlimen dan tandatangan Presiden Vladimir Putin sebelum menjadi undang-undang. -AFP

(Bendera Ukraine ditutup dengan bijirin dalam ilustrasi gambar ini/ Fail REUTERS)


China bantah perancangan Taiwan beli peluru berpandu Harpoon AS

BEIJING, 18 April- China menentang sekeras-kerasnya perancangan Taiwan untuk membeli 400 peluru berpandu Harpoon dari Amerika Syarikat (AS).Jurucakap Kementerian Luar China, Wang Wenbin berkata, negara tembok besar itu akan mengambil langkah tegas untuk mempertahankan kedaulatan dan kepentingan keselamatannya.

"Kami menggesa hubungan ketenteraan AS-Taiwan dihentikan termasuk penjualan senjata kepada Taiwan.

Berhenti mewujudkan ketegangan di Selat Taiwan, berhenti mengubah status quo di Selat Taiwan dan berhenti melangkah lebih jauh ke jalan yang salah dalam pakatan sulit AS-Taiwan," katanya.

(Wang Wenbin, Jurucakap Kementerian Luar China / Foto REUTERS)

Menurut Bloomberg News, Taiwan dijangka membuat pembelian itu sebagai persiapan menghadapi ancaman yang semakin meningkat dari China.Pada 7 April lalu, Pentagon mengumumkan kontrak bernilai $1.17 bilion untuk pembelian 400 peluru berpandu anti-kapal tanpa menamakan pembeli dan pengeluarannya dijangka siap menjelang Mac 2029.Bagaimanapun Bloomberg mendakwa Taiwan adalah pembeli.Bulan ini, Speaker Dewan AS, Kevin McCarthy menjadi tuan rumah kepada Presiden Taiwan Tsai Ing-wen di California dan menekankan keperluan untuk mempercepatkan penghantaran senjata ke Taiwan dalam menghadapi ancaman yang semakin meningkat dari China. Selepas pertemuan itu, Pengerusi Republikan Jawatankuasa Pilihan Dewan Mengenai Parti Komunis China, Mike Gallagher berkata, beliau ingin mencari jalan untuk membawa peluru berpandu Harpoon ke Taiwan lebih awal daripada yang dijadualkan ke Arab Saudi.-REUTERS


Qatar, UAE dalam proses pulihkan semula hubungan diplomatik

DOHA, 18 April- Qatar dan Emiriah Arab Bersatu (UAE) sedang dalam proses memulihkan hubungan diplomatik dan membuka semula kedutaan.Hubungan diplomatik kedua-dua negara dijangka pulih sepenuhnya dalam masa beberapa minggu.Seorang pegawai berkata, kedutaan dijangka dibuka semula dengan melantik duta baharu menjelang pertengahan Jun. Pemulihan hubungan berlaku di tengah-tengah desakan serantau untuk perdamaian dengan Iran.

(Presiden UAE, Syeikh Mohammed Bin Zayed Al-Nahyan dan Emir Qatar, Sheikh Tamim Bin Hamad Al-Thani mengadakan pertemuan di Amiri Diwan, Doha / Foto REUTERS)

Pada pertengahan 2017, Arab Saudi, UAE, Bahrain dan Mesir memutuskan semua hubungan dengan Qatar atas tuduhan ia menyokong keganasan.Riyadh dan Kaherah adalah yang pertama melantik semula duta ke Doha pada 2021 selepas perjanjian yang diketuai Arab Saudi untuk menamatkan pertikaian.Manakala Bahrain minggu lalu mengumumkan untuk memulihkan semula hubungan diplomatik dengan Qatar.-REUTERS


Rusia mungkir janji, sekat pengeluaran bijirin dari Ukraine

NAGANO, 18 April- Rusia memungkiri janjinya kepada negara yang bergantung kepada bijirin dengan menyekat makanan asas itu keluar dari Ukraine.Perkara itu dimaklumkan Setiausaha Negara Amerika Syarikat, Antony Blinken pada sidang media di akhir Mesyuarat Menteri Luar Kumpulan Tujuh (G7) di Karuizawa, Jepun."Sejak beberapa hari lepas, tiada kapal telah keluar dari Ukraine dan lebih 50 telah disekat daripada masuk.Negara-negara di seluruh dunia bergantung pada bijirin yang menyelamatkan nyawa ini," katanya.

(Antony Blinken, Setiausaha Negara Amerika Syarikat / Foto REUTERS)

Tambah beliau, beberapa pelabuhan di Laut Hitam telah disekat selepas pencerobohan Rusia ke atas Ukraine bermula tahun lalu.Sementara itu Blinken juga mengulas mengenai hubungan AS dengan China, selepas Presiden Joe Biden bertemu Presiden China, Xi Jinping di Indonesia pada November tahun lalu."Negara di seluruh dunia mengharapkan kami menguruskan hubungan dengan China secara bertanggungjawab.Ia bermula dengan libat urus dan komunikasi," katanya.-REUTERS


Rusia, Brazil sepakat kritik sokongan pertahanan AS terhadap Ukraine

BRAZIL, 18 April- Menteri Luar Rusia, Sergey Lavrov bertemu Presiden Brazil, Luiz Inacio Lula da Silva ketika Washington mengkritik kenyataan pemimpin Amerika Selatan (AS) itu baru-baru ini mengenai sokongan pertahanan AS terhadap Ukraine.Lula baru sahaja melakukan lawatan ke China dan Emiriah Arab Bersatu, di mana beliau menuduh AS menggalakkan peperangan di Ukraine.Beliau juga berkata AS dan Eropah perlu berbincang tentang keamanan.Kiev turut dipersalahkan atas konflik itu yang bermula pada Februari 2022 apabila tentera Rusia masuk ke Ukraine dalam usaha untuk menggulingkan kerajaan yang dipilih secara demokrasi.Lavrov mengucapkan terima kasih kepada Lula atas tawarannya untuk menjadi pengantara rundingan damai mengenai perang 14 bulan itu.Kenyataan Lula baru-baru ini mencetuskan kritikan daripada "White House" yang telah membawa sokongan kepada Ukraine."Dalam kes ini, Brazil menyuarakan propaganda Rusia dan China tanpa melihat fakta sama sekali," kata jurucakap Majlis Keselamatan Negara AS John Kirby kepada pemberita.

(Menteri Luar Rusia, Sergey Lavrov / FOTO REUTERS)

Beliau menggambarkan mesej Lula mengenai perang sebagai satu masalah besar.Menteri Luar Brazil, Mauro Vieira berkata, beliau tidak mengetahui bagaimana atau mengapa Lula mencapai kesimpulan itu tetapi beliau tidak bersetuju sama sekali.Di sebalik komen Lula mengenai AS, lelaki berusia 77 tahun itu, yang kembali berkuasa pada Januari selepas berkhidmat dua penggal dari 2003 hingga 2010 sedang mencari hubungan yang lebih rapat dengan Washington. -AFP


Penduduk teruja pulang beraya menaiki kapal perang secara percuma

JAKARTA, 18 April- Sebuah kapal perang tentera digunakan untuk membawa kira-kira 1,000 penumpang pulang ke kampung halaman secara percuma menjelang perayaan Aidilfitri.Kapal KRI Banjarmasin-592 memulakan pelayaran hari ini dari Jakarta dan akan melakukan persinggahan di Semarang dan Surabaya.Menurut kapten kapal, Agung Haribowo, pelbagai kemudahan disediakan buat penumpang sepanjang pelayaran."Kami telah menyediakan bilik untuk kanak-kanak dan ibu serta lelaki termasuk bilik rawatan.Semasa belayar, kami juga akan menyediakan juadah berbuka dan bersahur secara percuma selain ruang untuk solat," katanya.Sementara itu, penduduk setempat berkongsi keterujaan dan kegembiraan mereka apabila berpeluang menaiki kapal tersebut."Kami selalunya menaiki motosikal, tetapi apabila dapat menaiki kapal ini secara percuma, kami mahu merasai sensasinya.Ia satu pengalaman baharu bagi kami," kata seorang penumpang, Jeni Muhibah.

(Kapal KRI Banjarmasin-592 digunakan untuk membawa 1,000 penumpang pulang ke kampung halaman secara percuma / Foto REUTERS)

Di Jakarta, lebih 24,000 orang telah pulang ke kampung halaman menaiki kereta api dan 1,400 lagi menaiki bas.Jumlah itu dijangka meningkat secara mendadak dalam tempoh beberapa hari lagi dengan kemuncaknya pada Jumaat ini.Kementerian Pengangkutan negara itu menganggarkan kira-kira 123.8 juta pengembara menggunakan lebuh raya.-REUTERS


155,000 kakitangan awam Kanada bersedia untuk mogok

OTTAWA, 18 April- Lebih 155,000 kakitangan awam Kanada akan mengadakan mogok esok jika tiada persetujuan dicapai dengan kerajaan berhubung gaji dan tuntutan lain, menurut kesatuan sekerja mewakili mereka.Penjawat awam itu merangkumi kakitangan di lebih 20 jabatan termasuk Agensi Hasil Kanada, yang masih belum mempunyai kontrak kerja sejak 2021 dan minggu lalu menyatakan sokongan padu bagi melakukan mogok.Kakitangan kesatuan berkata jurang perbezaan pendapat antara kedua-dua berhubung gaji, keselamatan kerja dan kerja di luar pejabat, adalah terlalu besar untuk mencapai sebarang persefahaman."Kakitangan ini, sama seperti pekerja lain, berhak mendapat gaji yang setimpal dan keselamatan munasabah di tempat kerja."Walaupun ada sedikit kemajuan di meja rundingan, kakitangan kesatuan kecewa kerana ketika perbincangan berjalan, ternyata komitmen pihak majikan ketinggalan jauh."Kita sudah berunding lebih dua tahun, dan pekerja ini tidak boleh menunggu lebih lama, itulah sebabnya kami memilih jalan ini (mogok) untuk memperjuangkan hak kami," kata Presiden Kebangsaan Persekutuan Perkhidmatan Awam Kanada (PSAC), Chris Aylward.

(Presiden Kebangsaan Persekutuan Perkhidmatan Awam Kanada (PSAC), Chris Aylward/ CBC)

Tambah beliau, jika tiada persefahaman dicapai menjelang jam 9 malam waktu tempatan hari ini, mogok akan dimulakan pada jam 12.01 pagi esok.Walaupun PSAC hanya kesatuan sekerja yang kecil berbanding Kesatuan Kakitangan Awam Kanada, mogok yang dilakukannya masih mampu menjejaskan tadbir urus kerajaan.Sekiranya mogok anggota PSAC diteruskan, penduduk Kanada diminta bersedia menghadapi kelewatan memproses pulangan cukai pendapatan, imigresen dan permohonan suaka, permohonan pasport serta permit pekerja asing.Perkhidmatan Konsular dan bayaran faedah veteran tentera juga dijangka terjejas. - AFP


Pemain bola keranjang transgender dilarang sertai pertandingan Australia

MELBOURNE, 18 April- Seorang atlet transgender dihalang daripada bermain dalam pertandingan wanita Australia.Lexi Rodgers telah memohon untuk bermain Kilsyth Cobras dalam liga Victoria peringkat rendah, mencetuskan perdebatan sama ada seseorang yang dilahirkan secara biologi lelaki harus dibenarkan bersaing dengan wanita.Persatuan Bola Keranjang Australia mengadakan panel pakar termasuk ketua pegawai perubatannya Peter Harcourt, ahli lembaga Suzy Batkovic, pakar perubatan sukan dan senaman untuk menilai perkara itu.Bagaimanapun, mereka memutuskan Rodgers tidak layak."Sebagai badan induk, kami mengakui kami masih berada di landasan pendidikan dan persefahaman," kata 'Basketball Australia' dalam satu kenyataan."Untuk membantu kami membangunkan rangka kerja kami, Lexi akan memberikan maklum balas dan nasihat daripada pengalamannya."Keseimbangan keterangkuman, keadilan dan sifat kompetitif sukan akan sentiasa menjadi kawasan yang kompleks untuk dilayari dan kami berterima kasih kepada mereka yang terlibat telah mengekalkan integriti dan rasa hormat sepanjang proses," menurut kenyataan itu.Tambahnya, kelayakan atlet trans dinilai berdasarkan kes demi kes.

(Lexi Rodgers / FOTO IG @lexi.love.rodgers)

Rodgers berkata dia sedih dengan keputusan itu dan berterima kasih kepada mereka yang menyokongnya.“Selaras dengan pandangan yang dilontarkan ramai, saya yakin saya mempunyai tempat sebagai atlet dalam bola keranjang wanita."Saya harap Bola Keranjang Australia memahami bahawa ini bukan penamat perjalanan saya sebagai seorang atlet dan ia tidak boleh melepaskan peluang masa depan untuk menunjukkan nilainya."Saya sedih dapat mesej yang dihantar mengenai keputusan ini kepada orang trans,” katanya di Instagram. -AFP


Hampir 200 terkorban, 1800 cedera dalam konflik di Sudan

SUDAN, 18 April- Sekurang-kurangnya 185 orang terkorban, manakala 1,800 lagi cedera dalam pertempuran di Sudan setakat Isnin.Ketua Misi Bantuan Peralihan Bersepadu, Pertubuhan Bangsa Bersatu (PBB) di Sudan, Volker Perthes berkata, kedua-dua pihak tidak menunjukkan sebarang tanda untuk melakukan rundingan."Keadaan ketika ini tidak menentu, sukar untuk menyatakan ia akan berpihak kepada siapa," katanya kepada pemberita.Beliau sebelum itu memberi taklimat kepada Majlis Keselamatan berkenaan situasi semasa konflik tersebut.

(Antara kemusnahan yang berlaku akibat konflik di Sudan / Foto AFP)

Pertempuran antara tentera Sudan dan Pasukan Sokongan Pantas (RSF) tercetus Sabtu lalu dan berlarutan hingga kini.Kedua-dua pihak menggunakan pelbagai aset ketenteraan termasuk kereta kebal, meriam, jet pejuang dan senjata berat lain.Sementara itu, Komander RSF, Jeneral Mohamed Hamdan Dagalo menerusi Tweeternya memaklumkan, beliau telah menghubungi Setiausaha Negara Amerika Syarikat (AS), Antony Blinken bagi membincangkan situasi di Sudan.Beliau yang dikenali sebagai Hemedti mengulangi komitmen untuk melindungi orang awam di kawasan bawah kawalan RSF.-REUTERS


PM UK disiasat berhubung saham milik isteri

(Rishi Sunak bersama isteri,  Akshata Murty/ REUTERS)

LONDON, 18 April- Perdana Menteri United Kingdom (UK), Rishi Sunak, kini disiasat pihak berkuasa pengawasan Parlimen negara itu berhubung berhubung saham milik isterinya dalam syarikat sebuah syarikat penjagaan kanak-kanak.Siasatan menjurus kepada kemungkinan beliau gagal mengisytiharkan saham yang dipegang isterinya, Akshata Murty, dalam agensi yang mendapat manfaat daripada belanjawan kerajaan baru-baru ini.Murty adalah anak perempuan kepada pengasas bersama gergasi teknologi maklumat (IT) India, Infosys, dan harta peribadinya dianggarkan sekitar AS$700 juta (RM3.1 bilion).Sunak sebelum ini berdepan kritikan berhubung status 'non-dom' atau bukan pemastautin isterinya dan tidak mengisytiharkan pendapatannya daripada dividen di Infosys untuk tujuan pembayaran cukai di UK.

(Perdana Menteri UK, Rishi Sunak / AFP)

Namun, Murty kemudian bersetuju melakukannya selepas kekecohan berhubung isu itu menjadi semakin besar.Pesuruhjaya Pematuhan Parlimen, Daniel Greenberg, memaklumkan siasatan akan dilakukan berhubung pemilikan saham oleh Murty dalam agensi penjagaan kanak-kanak Koru Kids, menurut kenyataan yang diedarkan kepada semua Ahli Parlimen.Portal berita antarabangsa Al Jazeera melaporkan, peraturan pihak berkuasa UK menuntut setiap 'Ahli Parlimen perlu sentiasa terbuka dan jujur dalam mengisytiharkan sebarang kepentingan yang berkaitan dalam mana-mana prosiding di Dewan atau jawatankuasa'.Parlimen UK juga menuntut Ahli Parlimen mendedahkan kepentingan kewangan dalam tempoh empat minggu daripada sesuatu perkara yang mereka umum atau tindakan yang diambil setiap ahli Dewan yang mungkin dipengaruhi oleh kepentingan kewangan.Sementara itu, jurucakap Sunak berkata, Perdana Menteri tidak membuat pengisytiharan sebagai Ahli Parlimen tetapi merekodkan 'kepentingan menteri' iaitu pengisytiharan yang setara bagi menteri kerajaan.Belanjawan yang diumumkan kerajaan UK pada bulan lalu termasuk meluaskan insentif penjagaan kanak-kanak secara percuma untuk keluarga yang bekerja dengan kanak-kanak berumur dari sembilan bulan hingga empat tahun.Pelan itu termasuk insentif kewangan bagi orang yang bergabung dalam profesion penjagaan kanak-kanak dan menggandakan insentif jika ia dilakukan melalui agensi swasta.Murty, isteri Sunak, mempunyai saham dalam Koru Kids, yang disenaraikan dalam laman sesawang kerajaan sebagai salah satu daripada enam agensi yang memperoleh manfaat.Sehubugan itu, Sunak diminta 'bersikap terbuka' berhubung kepentingan kewangan keluarganya bulan lalu selepas ditanya oleh Ahli Parlimen mengapa dasar penjagaan kanak-kanak memberi kelebihan kepada agensi swasta.Apabila ditanya sama ada beliau mempunyai kepentingan yang perlu diisytiharkan, Sunak tidak menyebut mengenai saham yang dimiliki isterinya."Tidak, semua pengisytiharan saya diisytiharkan dengan cara biasa," katanya. - AFP


Pertempuran di Sudan: Pelajar terperangkap kongsi video, rayu bantuan

SUDAN, 18 April- Kira-kira 88 pelajar dan kakitangan Sekolah Kejuruteraan Universiti Khartoum, di sini terperangkap berikutan tercetusnya pertempuran pada Sabtu, antara Angkatan Tentera Sudan dan Rapid Support Forces (RSF).Dalam klip video yang disiarkan pada Isnin, salah seorang pelajar, Umar Farooq merayu bantuan dan berkata mereka yang terperangkap menghadapi situasi terdesak.Seorang pelajar terbunuh dalam pertempuran pada malam Ahad dan seorang lagi cedera parah, katanya."Kami merupakan pelajar di Universiti Khartoum, kini berada di Pusat Pengajian Kejuruteraan. Hari ini merupakan hari ketiga sejak pertempuran tercetus pada Sabtu. "Terdapat kira-kira 88 daripada kami, termasuk 20 pekerja. Keadaan benar-benar dahsyat sekarang, pertempuran telah bermula dan berterusan. "Seorang pelajar maut dalam pertempuran semalam dan sehingga kini kami tidak dapat memindahkan mayatnya ke tempat lain. Kami juga mempunyai mangsa yang cedera parah. "Kami tidak mempunyai tempat untuk pergi. Kami menyeru operasi menyelamat secepat mungkin, kerana kami tidak mempunyai bekalan dan makanan. "Masih ada kapal terbang beredar di luar bangunan. Kami sangat-sangat takut dengan bekalan elektrik dan air terputus. Terima kasih semua," kata Farooq dalam klip video itu.

(Tangkap layar pelajar, Umar Farooq menerusi video yang dikongsikan/Foto Reuters)

Video yang dikongsi menunjukkan sebuah bilik dalam universiti dipenuhi orang ramai yang berlindung daripada keganasan yang semakin meningkat di luar.Setakat Isnin, sekurang-kurangnya 97 orang awam terbunuh dan ratusan cedera sejak pertempuran di ibu negara Sudan Khartoum tercetus pada Sabtu, kata kesatuan doktor Sudan dalam satu kenyataan awal Isnin.-REUTERS


Buat bising, penunjuk perasaan pukul periuk dan kuali ketika ucapan Macron

PARIS, 18 April- Penunjuk perasaan berkumpul di luar dewan bandaran daerah pentadbiran (arondisemen) ke-10, di sini, pada Isnin dan membuat bising ketika Presiden Perancis, Emmanuel Macron, sedang menyampaikan ucapan menerusi televisyen nasional.Beratus-ratus penunjuk perasaan melaungkan slogan anti-Macron sambil bertindak memukul periuk dan kuali.Macron menyampaikan ucapan itu, dua hari selepas menandatangani rancangan undang-undang untuk meningkatkan umur persaraan kepada 64 tahun.Protes itu berlangsung tidak sampai sejam. Beberapa penunjuk perasaan dilihat turut membakar tong sampah semasa mereka berjalan pergi meninggalkan lokasi bantahan.Sementara itu, dalam ucapannya, Macron memberi tempoh 100 hari untuk beliau memulihkan semula negara selepas protes dan kemarahan berminggu-minggu terhadap rancangan tidak popular untuk menaikkan umur persaraan.Beliau turut meminta kerajaannya membuka rundingan dengan kesatuan sekerja mengenai pelbagai isu.-REUTERS

(Beratus-ratus penunjuk perasaan melaungkan slogan anti-Macron sambil bertindak memukul periuk dan kuali/Foto Reuters)


Askar Indonesia maut dalam operasi menjejaki tebusan di Papua

JAKARTA, 17 April - Seorang tentera Indonesia maut selepas ditembak kumpulan penjenayah bersenjata (KKB) di wilayah bergolak Highland Papua.Menurut tentera Indonesia, kumpulan itu sedang menjelajah daerah terpencil dan berbukit di Nduga pada Sabtu.Dalam kejadian itu seorang lelaki melepaskan tembakan, menyebabkan sekurang-kurangnya seorang askar maut.Askar itu merupakan sebahagian daripada kumpulan yang dikerahkan untuk mencari Philip Mark Mehrtens, seorang juruterbang syarikat penerbangan Indonesia Susi Air.Mehrtens diculik pada Februari lalu, selepas pesawat komersial Susi Air mendarat di Lapangan Terbang Paro, yang dinaiki lima penumpang termasuk seorang bayi."Keadaan anggota lain yang terpisah di beberapa lokasi masih belum diketahui," kata jurucakap tentera Indonesia Julius Widjojono pada sidang media semalam.

(Juruterbang warga New Zealand Phillip Mark Mehrtens (tengah) yang dilaporkan ditangkap di Kabupaten Nduga/FOTO REUTERS)

Tentera Pembebasan Nasional Papua Barat (TPNPB), sayap tentera kumpulan pemisah utama Papua, mengaku bertanggungjawab atas serangan itu dan berkata mereka telah membunuh sembilan askar.Pemberontak itu sebelum ini menuntut agar Indonesia mengiktiraf kemerdekaan Papua.Ia sebagai balasan kepada pembebasan juruterbang, serta mengadakan pertemuan dengan Presiden Joko Widodo yang dianjurkan oleh masyarakat antarabangsa. Pengangkutan udara satu-satunya cara untuk sampai ke kawasan pergunungan di Papua.Serangan pemberontak dilaporkan meningkat sejak beberapa tahun kebelakangan ini. Penduduk Melanesia Papua berkongsi sedikit hubungan budaya dengan seluruh Indonesia dan tentera telah lama dituduh melakukan pencabulan ke atas hak asasi manusia di sana. Bekas tanah jajahan Belanda, Papua mengisytiharkan wilayah itu merdeka pada 1961, tetapi negara jiran Indonesia mengawalnya dua tahun kemudian, menjanjikan referendum kemerdekaan. Pengundian seterusnya yang memihak untuk kekal sebagai sebahagian daripada Indonesia secara meluas dianggap sebagai palsu. - AFP


Bekas ahli Parlimen India ditembak mati secara siaran langsung di televisyen

(Kedua-dua beradik ditembak berkali-kali ketika mereka sedang terbaring)

LUCKNOW, 17 April - Bekas ahli parlimen India, Atiq Ahmed yang disabitkan dengan kesalahan menculik ditembak mati ketika siaran langsung di televisyen pada Sabtu.Manakala abangnya, Ahsraf Ahmed, ditembak sejurus selepas itu.Menerusi rakaman lain, yang dirakam oleh rakan kongsi Reuters ANI, seorang lelaki bersenjata dilihat menembak berkali-kali ke arah mayat abangnya ketika mereka terbaring. Kedua-dua mangsa maut di tempat kejadian, manakala polis dengan pantas menahan tiga lelaki yang disyaki melakukan pembunuhan itu. Berdasarkan laporan media penyerang menyamar sebagai wartawan. Seorang menyerah diri serta-merta selepas tembakan, manakala pegawai berjaya menangkap dua lagi suspek. Suspek adalah antara sekumpulan wartawan yang berkumpul ketika dua beradik itu sedang diiringi untuk menjalani pemeriksaan kesihatan.Dua beradik itu didakwa didakwa sebagai raja dalam sebuah pertubuhan jenayah tempatan.Rakaman siaran langsung pembunuhan itu dikongsi di seluruh saluran penyiaran dan media sosial.Selepas suspek lelaki itu melepaskan tembakan, suspek bersenjata itu menjerit menyanyi agama Hindu. Ketika serangan berlaku, seorang anggota polis didapati cedera.Kerajaan Uttar Pradesh melarang perhimpunan lebih empat orang di seluruh negeri kerana bimbang kemungkinan berlaku pergolakan susulan pembunuhan itu.“Kerajaan negeri mengenakan perintah sekatan selepas pembunuhan Atiq Ahmed dan Ashraf Ahmed yang merupakan ahli mafia terbesar yang terlibat dalam rampasan tanah dan beberapa kes pembunuhan,” kata seorang pegawai kanan polis.

(Dua beradik itu sedang diiringi untuk menjalani pemeriksaan kesihatan)

Kerajaan negeri, yang dikawal oleh parti nasionalis Hindu pimpinan Perdana Menteri Narendra Modi, telah mengarahkan siasatan kehakiman terhadap pembunuhan itu. Pada minggu lalu polis menembak mati anak lelaki Atiq Ahmed di bandar Jhansi. Dia dikehendaki polis berhubung kes pembunuhan yang sedang disiasat sebagai sebahagian daripada tindakan kejam terhadap kumpulan mafia yang beroperasi di Uttar Pradesh.Ketua parti pembangkang Samajwadi, berkata pembunuhan bekas anggota partinya sewaktu dalam tahanan polis menunjukkan kegagalan Parti Bharatiya Janata yang memerintah membawa undang-undang dan ketenteraman ke Uttar Pradesh. “Apabila seseorang boleh terbunuh dalam tembakan secara rambang di tengah-tengah kawalan keselamatan polis, maka bagaimana pula dengan keselamatan orang awam,” tulis Akhilesh Yadav dari Samajwadi di Twitter. Sebelum kalah dalam pilihan raya pada 2014, Ahmed pernah menjadi ahli Parlimen di bawah parti Samajwadi, dan kemudian menyertai parti Apna Dal. - REUTERS


Thailand jangka kes COVID-19 meningkat selepas Songkran

BANGKOK, 17 April- Thailand memantau rapi situasi COVID-19 selepas sambutan Pesta Songkran dan pihak berkuasa kesihatan menjangkakan peningkatan kes dengan ketara susulan perhimpunan sosial, aktiviti dan perjalanan ke kampung halaman.Jabatan Kawalan Penyakit (DDC) memaklumkan langkah pencegahan termasuk keperluan ujian COVID-19 dimansuhkan, boleh menyebabkan peningkatan jumlah kes COVID-19.Di samping itu, DDC memaklumkan semakin kurang orang memakai pelitup muka semasa berada di luar rumah.“Orang ramai dinasihatkan untuk mengambil langkah berjaga-jaga, seperti memantau kesihatan diri dari sebarang gejala COVID-19 sekurang-kurangnya tujuh hari, dan menjaga jarak dengan warga emas serta penghidap penyakit kronik,” menurut DDC dalam satu kenyataan.Sementara itu, Ketua Pengarah DDC Thares Krasanairawiwong berkata terdapat 435 pesakit COVID-19 dimasukkan ke hospital dengan purata 62 kes sehari, sejak 9 hingga 15 April.Dalam tempoh yang sama, terdapat 30 kes radang paru-paru dilaporkan dan 19 kes telah diberi bantuan pernafasan, masing-masing meningkat 58 peratus dan 36 peratus berbanding minggu sebelumnya."Dua kematian dilaporkan dalam tempoh yang sama," katanya.

(Pesta Songkran atau Tahun Baharu Thailand yang disambut pada 13 April, dikhuatiri menyebabkan lonjakan kes COVID-19/FOTO AFP)

Justeru, beliau menggesa orang ramai, khususnya warga emas dan mereka yang mempunyai penyakit untuk menerima suntikan penggalak.Sementara itu, Dr Sopon Iamsirthavorn berkata sebanyak enam kes XBB.1.16, varian baharu COVID-19 dikesan di Thailand setakat ini.Pertubuhan Kesihatan Sedunia baru-baru ini menyatakan XBB.1.16 "satu varian yang perlu dipantau" dan telah dikesan di 29 negara.Menurut laporan media, lonjakan kes COVID-19 di India dipacu oleh varian dominan XBB1.16. -BERNAMA


Pementasan 'The Phantom of the Opera' ditamatkan selepas 35 tahun

NEW YORK, 17 April - Selepas 35 tahun dan hampir 14,000 persembahan, rancangan paling lama dalam sejarah Broadway "The Phantom of the Opera" melabuhkan tirainya buat kali terakhir, pada Ahad.Sejak dipentaskan pada Januari 1988, muzik megahit Andrew Lloyd Webber telah memukau penduduk New York dan pelancong yang menjadi simbol kepada daerah teater yang terkenal.Melodrama tentang seorang genius yang cacat itu telah ditonton oleh 20 juta orang dan mengaut kutipan lebih AS$1.4 bilion dalam jualan tiket.

Pihak produksi memutuskan untuk menamatkan pementasan tersebut selepas bergelut untuk pulih daripada penutupan Broadway selama 18 bulan semasa pandemik COVID-19. "The Phantom Of The Opera" yang diadaptasi daripada novel Perancis dengan nama yang sama karya Gaston Leroux telah memenangi tujuh Anugerah Tony tahun 1988 termasuk muzikal terbaik dan menjadi rancangan paling lama dalam sejarah Broadway pada 9 Januari 2006.Produksi menganggarkan bahawa pihaknya telah menggaji 6,500 orang termasuk 450 pelakon selama ini.-AFP


SpaceX sedia untuk lancarkan roket terbesar 'Starship'

STARBASE, 17 April - SpaceX sedang mengira detik untuk penerbangan ujian pertama Starship pada Isnin.Starship merupakan roket paling berkuasa pernah dibina dan direka untuk menghantar angkasawan ke Bulan dan Marikh.Roket gergasi itu dijadual akan dilancarkan dari Starbase, pelabuhan angkasa SpaceX di Boca Chica, Texas, pada pukul 8:00 pagi waktu tempatan.Pengasas SpaceX, jutawan Elon Musk berkata terdapat kemungkinan yang berbeza jika pelancaran yang dijadual pada Isnin ditangguh dan dibawa ke hujung minggu.

"Ini adalah penerbangan yang sangat berisiko. Ia adalah pelancaran pertama roket gergasi yang sangat rumit," kata Musk dalam acara langsung di Twitter Spaces.Tambah Musk, terdapat sejuta cara roket ini boleh gagal."Kami akan berhati-hati dan jika kami melihat apa-apa yang menimbulkan kebimbangan, kami akan menangguhkan," kata Musk.Agensi angkasa lepas Amerika Syarikat, NASA telah memilih kapal angkasa Starship untuk mengangkut angkasawan ke Bulan pada penghujung 2025, misi yang dikenali sebagai Artemis III, pertama kali selepas program Apollo berakhir pada 1972.Starship terdiri daripada kapal angkasa setinggi 50 meter, direka untuk membawa krew dan kargo yang terletak di atas roket penggalak Super Heavy peringkat pertama setinggi 230 kaki.-AFP


Lebih 3,000 banduan diberi pengampunan oleh junta Myanmar

YANGON, 17 April - Junta Myanmar hari ini, membebaskan lebih 3,000 banduan termasuk 98 warga asing sempena sambutan Tahun Baharu negara itu.Perkara itu dimaklumkan kerajaan tentera dalam satu kenyataan menerusi saluran Telegram pro-tentera.Sejak rampasan kuasa pada 2021, kerajaan pimpinan tentera memenjarakan ribuan penentang dan aktivis pro-demokrasi dan secara kejam menghentikan bantahan yang mengundang kecaman global."Memaafkan 3,015 banduan...untuk menandakan Tahun Baharu Myanmar, untuk minda rakyat yang aman dan atas dasar kemanusiaan," kata ketua penerangan junta, Min Aung Hlaing menerusi kenyataan.

Jurucakap junta bagaimanapun tidak menjawab panggilan telefon untuk mendapatkan komen dan setakat ini tidak jelas siapa individu yang termasuk dalam senarai pengampunan.Pemimpin yang digulingkan, Aung San Suu Kyi, yang juga pemenang Nobel dan ketua penentang pemerintahan tentera sedang menjalani hukuman penjara 33 tahun selepas perbicaraan segera yang dikutuk di peringkat antarabangsa sebagai penipuan.Junta turut menahan pegawai kanan kerajaan awam yang digulingkan dalam rampasan kuasa 2021.Sebuah kumpulan aktivis, Persatuan Bantuan untuk Tahanan Politik, memaklumkan sekurang-kurangnya 17,460 orang kekal dalam tahanan dan 3,240 dibunuh oleh junta.Junta secara berkala memberikan pengampunan kepada banduan, namun jumlah pada tahun ini dan 2022 adalah sebahagian kecil daripada 23,000 yang dibebaskan ketika sambutan yang sama pada 2021.Pertubuhan hak asasi manusia dan kebanyakan pemimpin dunia berulang kali meminta junta membebaskan semua tahanan politik.-AFP


Serbuk letupan insiden babitkan PM Jepun ditemui di rumah suspek

TOKYO, 17 April - Serbuk letupan yang dipercayai digunakan ke atas Perdana Menteri Jepun, Fumio Kishida ketika acara kempen ditemui di rumah seorang suspek hari ini.Sepasukan anggota polis menghabiskan lebih lapan jam menggeledah rumah suspek lelaki yang dinamakan sebagai Ryuji Kimura berusia 24 tahun itu.Pihak polis turut memindahkan penduduk tempatan untuk sementara waktu kerana khuatir ancaman bahan letupan.Polis Wakayama bagaimanapun enggan mengulas mengenai laporan itu.Dalam serangan berkenaan, Kishida tidak mengalami sebarang kecederaan apabila bahan letupan dilemparkan ke arahnya di sebuah pelabuhan di Wakayama, barat Jepun, sejurus sebelum beliau menyampaikan ucapan.Penyiar kebangsaan NHK berkata, serbuk letupan, objek dan alatan seperti paip ditemui di rumah terbabit.

Penyiasat percaya bahan letupan yang dibaling pada acara itu adalah buatan sendiri dan mereka kini sedang menganalisa telefon serta komputer milik Kimura untuk mendapatkan petunjuk.

Namun, setakat ini suspek enggan memperincikan motif di sebalik serangan itu, sebelum dipindahkan semalam ke pejabat pendakwa raya Wakayama dari balai polis tempatan.NHK menyiarkan rakaman menunjukkan suspek duduk di tempat duduk belakang kereta polis dan hanya memandang ke hadapan ketika dialihkan.Serangan itu berlaku kurang setahun selepas pembunuhan bekas perdana menteri Shinzo Abe, yang menyebabkan Jepun trauma dan memaksa keselamatan pegawai awam dirombak.Ia juga berlaku ketika Menteri Iklim dan Tenaga dari negara Kumpulan Tujuh (G7) bertemu di bandar utara Sapporo dan sehari sebelum Menteri Luar blok itu tiba di bandar peranginan Karuizawa untuk berbincang.Jurucakap tertinggi kerajaan, Hirokazu Matsuno, semalam berkata agensi penguat kuasa sudah mengarahkan polis di seluruh negara untuk mengukuhkan keselamatan dan menyegerakan pelaksanaannya.Pegawai diarahkan untuk memperkuatkan rondaan dan pengawalan termasuk keselamatan untuk sidang kemuncak G7 Hiroshima.-AFP


Lelaki terpaku, beruang tiba-tiba muncul di rumah

ASHEVILLE, 17 April- Seorang lelaki berdepan detik cemas apabila seekor beruang tiba-tiba muncul di hadapannya ketika dia sedang bersantai di rumah.Menerusi kamera pengawasan, David Oppenheimer dilihat sedang membaca buku di atas sebuah kerusi di bahagan tempat letak kereta berbumbung di kediamannya.Oppenheimer kelihatan terkejut dan terpaku sebaik melihat beruang berkenaan yang berada pada jarak hanya beberapa kaki darinya.Dia cuba untuk berundur, namun beruang berkenaan terus mendongak ke arahnya dan kedua-duanya dilihat bertentangan mata.

(Reaksi David Oppenheimer ketika seekor beruang tiba-tiba muncul di rumahnya / Foto REUTERS)

Bagaimanapun, selang beberapa saat, beruang berkenaan berlalu pergi dari kawasan berkenaan tanpa mencederakan Oppenheimer.-REUTERS


PBB tuntut keadilan segera kematian pekerja WFP di Sudan

NEW YORK, 17 April- Setiausaha Agung Pertubuhan Bangsa Bersatu (PBB) Antonio Guterres mengutuk insiden pertempuran di Sudan yang menyebabkan berpuluh-puluh orang awam terkorban termasuk tiga pekerja bagi agensi makanan badan global itu.Jurucakap Ketua PBB, Stephane Dujarric dalam satu kenyataan berkata Guterres "mengutuk sekeras-kerasnya kematian dan kecederaan orang awam, termasuk kematian tiga kakitangan Program Makanan Sedunia (WFP) di Darfur Utara serta dua orang lagi cedera parah.Tambahnya, mereka yang bertanggungjawab harus dibawa ke muka pengadilan dengan segera.Pegawai tertinggi PBB itu juga mengulangi gesaannya untuk menghentikan serta-merta pertempuran dan "kembali ke dialog," menegaskan beliau tetap terlibat dengan pemimpin serantau dan dengan pihak berkepentingan Sudan "untuk mencari jalan keluar daripada krisis tersebut.

"Setiausaha Agung mengingatkan pihak-pihak tentang keperluan untuk menghormati undang-undang antarabangsa, termasuk kewajipan untuk memastikan keselamatan dan keselamatan semua kakitangan PBB dan berkaitan, premis dan aset mereka", katanya.Sumber diplomatik memberitahu AFP bahawa Majlis Keselamatan PBB sedang merancang untuk membincangkan situasi di Sudan pada mesyuarat tertutup pada hari Isnin.Pertempuran yang meletus selama dua hari antara Angkatan Tentera Sudan dan Rapid Support Forces (RSF) di Khartoum, ibu negara Sudan menyebabkan seramai 56 orang awam terbunuh.Insiden tersebut telah mencetuskan kebimbangan serantau termasuk negara jiran Mesir dan Chad menutup sempadan negara dengan Sudan.-AFP


10 individu didapati bersalah tembak jatuh pesawat Ukraine

TEHRAN, 17 April- Mahkamah Iran pada Ahad mencapai keputusan muktamad dalam penyiasatan ke atas insiden pesawat Ukraine yang ditembak jatuh pada 2020 oleh Pengawal Revolusi Iran.10 orang didapati bersalah dan hukuman penjara 10 tahun dijatuhkan terhadap defendan utama, manakala yang lain menerima hukuman penjara satu hingga tiga tahun.Badan penerbangan awam Iran, yang bertanggungjawab menyiasat nahas itu berkata, pesawat itu ditembak kerana disangka sebagai peluru berpandu ketika ketegangan memuncak antara Tehran dan Amerika Syarikat."Siasatan disertai Amerika Syarikat sebagai negara yang bertanggungjawab membina pesawat berkenaan dan Ukraine sebagai negara yang mendaftar dan menggunakan pesawat itu," kata pegawai penyiasat, Khodaei.

(Tangkap layar animasi 3D yang menunjukkan pesawat Ukraine International Airlines ditembak / Foto REUTERS)

Sementara itu, Ketua Badan Kehakiman Angkatan Bersenjata Iran, Pour-Aghakhan menyifatkan, hakim dan juri telah membuat keputusan dengan penuh keadilan dan berkecuali.Pada 8 Januari 2020, Pengawal Revolusi Iran menembak jatuh pesawat Ukraine International Airlines sejurus selepas ia berlepas dari Lapangan Terbang Tehran.Ia mengorbankan kesemua 176 penumpang dan anak kapal.-REUTERS


Iran tutup 150 perniagaan langgar kod pemakaian Islam

TEHRAN, 17 April - Polis Iran pada Ahad memaklumkan pihak berkuasa bertindak menutup lebih 150 perniagaan dalam tempoh 24 jam kerana tidak menghormati kewajipan wanita untuk bertudung di bawah kod berpakaian Islam di negara itu.Penutupan itu diumumkan sehari selepas pihak polis memaklumkan mereka kini sudah melaksanakan rancangan untuk menangani wanita yang melanggar undang-undang dengan menggunakan kamera pengawasan dan teknologi pengecaman muka.Keperluan untuk wanita bertudung di khalayak ramai sudah termaktub dalam undang-undang sejurus selepas revolusi Islam pada 1979.

Jurucakap polis, Said Montazerolmahdi berkata polis terpaksa menutup 137 kedai dan 18 restoran serta kawasan penerimaan tetamu kerana tidak mengendahkan amaran membabitkan kod berpakaian.Tindakan keras itu dilakukan selepas jumlah wanita yang mengingkari kod etika berpakaian meningkat selepas gerakan protes yang dicetuskan susulan kematian wanita Kurdish-Iran, Mahsa Amini, 22, yang didakwa melanggarnya.Minggu lalu, ketua polis Ahmad-Reza Radan berkata mereka yang menanggalkan tudung akan dikenal pasti menggunakan 'peralatan pintar'.Polis juga memberi amaran pemilik kereta akan menerima mesej sekiranya penumpang wanita melanggar kod itu dan berdepan risiko kenderaan mereka disita sekiranya melakukan kesalahan berulang."Sepanjang tempoh 24 jam yang lalu, terdapat ratusan kes ketidak patuhan direkodkan oleh polis dan pemilik kereta sudah dimaklumkan melalui mesej teks," kata Montazerolmahdi.Bulan lalu, ketua badan kehakiman Gholamhossein Mohseni Ejei berkata wanita yang menanggalkan tudung akan dihukum.-AFP


Tentera Sudan setuju buka laluan selamat selama tiga jam

KAHERAH, 17 April - Tentera Sudan hari ini meluluskan cadangan Pertubuhan Bangsa Bersatu (PBB) untuk membuka laluan selamat bagi kes kemanusiaan yang mendesak selama tiga jam setiap hari.Perkara itu disahkan pihak tentera dalam satu kenyataan.Bagaimanapun, tentera berkata pihaknya berhak untuk bertindak balas sekiranya militia yang memberontak melakukan sebarang pelanggaran.

Semalam, Program Makanan Sedunia (PBB) sudah menghentikan sementara semua operasi di Sudan selepas tiga pekerjanya terbunuh dalam pertempuran antara Angkatan Tentera Sudan dan pasukan separa tentera Rapid Support Forces (RSF).Sementara itu, Setiausaha Agung PBB, Antonio Guterres mengutuk pertempuran di Sudan yang menyebabkan puluhan orang awam terkorban termasuk tiga pekerja untuk agensi makanan badan global itu dan menuntut keadilan segera ke atas pembunuhan berkenaan."Guterres mengutuk sekeras-kerasnya kematian dan kecederaan orang awam, termasuk kematian tiga kakitangan Program Makanan Sedunia di Darfur Utara, dengan dua lagi cedera parah. Mereka yang bertanggungjawab harus dibawa ke muka pengadilan tanpa berlengah."Setiausaha agung mengingatkan pihak-pihak mengenai keperluan untuk menghormati undang-undang antarabangsa, termasuk kewajipan untuk memastikan keselamatan dan keselamatan semua kakitangan yang berkaitan, premis dan aset PBB," kata jurucakap ketua PBB, Stephane Dujarric dalam satu kenyataan.Sebelum ini, Kesatuan Doktor Sudan melaporkan, seramai 56 orang terbunuh dalam pertempuran itu, manakala lebih 600 mangsa cedera.Katanya, kes kematian direkodkan di Lapangan Terbang Khartoum dan bandar berdekatan Omdurman serta di bandar Nyala, El Obeid dan El Fasher, yang terletak di barat ibu negara Khartoum.Konfrontasi berterusan antara RSF dan tentera boleh mengakibatkan konflik di Sudan semakin meluas kerana bergelut dengan keruntuhan ekonomi dan keganasan suku kaum, selain mampu menggagalkan usaha ke arah pilihan raya.-REUTERS


Ahmad Jamal meninggal dunia akibat kanser prostat

WASHINGTON, 17 April- Ahmad Jamal, seorang pemain piano jazz, komposer dan ketua kumpulan muzik Amerika Syarikat (AS) yang berpengaruh dalam kerjayanya menjangkau lebih tujuh dekad, meninggal dunia pada usia 92 tahun.Balu Jamal Laura Hess-Hey mengesahkan kematiannya, lapor The Washington Post.Manakala anak perempuannya, Sumayah Jamal memberitahu The New York Times bahawa kematiannya berpunca daripada kanser prostat. Saluran berita muzik di Perancis dan Britain turut melaporkan kematiannya.Jamal berkawan rapat dengan pemuzik hebat seperti Miles Davis dan pemuzik lain, termasuk pemain piano McCoy Tyner.Beliau dilahirkan sebagai Frederick Russell Jones di Pittsburgh dan kemudiannya memeluk Islam pada 1950. Beliau memenangi pelbagai anugerah sepanjang kerjayanya, termasuk Ordre des Arts dan des Lettres yang berprestij di Perancis pada 2007 dan Anugerah Pencapaian Sepanjang Hayat Grammy pada 2017.Jamal dikreditkan kerana memikat penonton pop yang lebih besar untuk menikmati muzik jazz.

Kejayaan komersial Jamal ialah album 1958 bertajuk "Ahmad Jamal at the Pershing: But Not for Me." Ia kekal di carta majalah Billboard selama lebih daripada 100 minggu. Menurut The New York Times, ia menjadi salah satu rekod instrumental terlaris pada zamannya.Dalam temu bual lewat tahun lalu dengan The Times, Jamal berkata, saya masih berkembang, setiap kali saya duduk di piano."Saya masih menghasilkan beberapa idea segar," tambahnya. -AFP